Lege proposamena EH Bilduk aurkeztu du Eusko Legebiltzarrean eta EAJk eta PSE-EEk kontra bozkatu dute. Koalizio abertzalearen esanetan euskaraz jakiteko eskubidea "unibertsala" izatea bilatzen dute ekimenarekin. Eusko Jaurlaritzak, berriz, kontrako iritzia agertu zuen duela hilabete egin gobernu kontseiluan, proposatzen diren neurrietako asko jadanik "bideratuta" daudelako, bere ustez.\nJasone Agirre EH Bilduko parlamentaria, lege-proposamena aurkezteko unean (arg.: EH Bildu)\nEuskaraz jakiteko aukera bermatzeko lege-proposamena atzera bota du Eusko Legebiltzarrak, Gasteizen ostegun honetan egindako osoko bilkuran. EH Bildu eta Elkarrekin Podemosen aldeko botoa izan du ekimenak; EAJk, PSE-EEk, PP-Ciudadanos koalizioak eta Vox-ek, aldiz, kontra bozkatu dute.\nProposamenaren testuak dioenez "herritarrek euskara jakiteko eskubidea bermatzeko EAEko Administrazio amankomunak bide luzea egin du eta berariazko garapen araugilea eta legegilea burutu ditu"; baina nabarmentzen du hezkuntza sistematik kanpo ahalegin guzti horiek "hainbat disfuntzio" erakutsi dituztela, eta euskara ikastea eskubide unibertsala ez den heinean, "herritarrak inbertsio ekonomiko adierazgarria egitera behartzen" dituela.\nEH Bilduko parlamentari Jasone Agirrek azaldu duenez, unibertsaltasun horrek denen eskubideak bermatuko lituzke: "Euskaraz jakin gura ez duten horien eskubidea bermatuko da lehenengo eta behin. Sekula ezin izango dute esan diskriminatuta daudenik, eduki edukiko dutelako –gainontzekoek bezala– euskaraz jakiteko eskubidea". Eta alderantziz, gaur egun "arrazoi askorengatik" euskara jakiteko eskubidea bermatuta ez dutenek, baldintza nahikoak izango lituzkete lege horrekin.\nLege-proposamenak hainbat puntu dauzka, irakaskuntza aldiko hizkuntza-maila, administrazio publikoaren bete beherrak eta baita, esaterako, euskara ikastea doakoa edo kosturik gabea izatea EAEko heldu guztientzat, "C1 mailaren pareko jakintza lortu arte".\nEusko Jaurlaritzak, bai baina ez\nEkimenak antzekotasun handia du aurreko legealdian onartutako beste proposamen batekin. Ordukoan Eusko Jaurlaritzak oniritzia eman zion, ez ordea oraingoan, bertan azaltzen diren neurri asko "bideratuta" daudelako bere esanetan. Zentzu horretan, EH Bilduko heledunak iritzi aldaketa hori salatu du "urte bi, pandemia bat eta hauteskunde batzuk eta gero", eta gogorarazi du Jaurlaritza geldirik egon ez den arren, pademiaren ondorioz euskararen irakaskuntzan "atzerakada" handia sumatu dela, eskoletan zein euskaltegietan. Hala, Iñigo Urkulluren exekutiboari egotzi dio "harresi bat" jartzea, legeari bide eman beharrean.\nJaurlaritzako gobernu kontseiluak, bere aldetik, gogorarazi du 2018ko proposamenak ez zuela "legebiltzar-taldeen arteko behin betiko inolako akordiorik ekarri", baina hainbat puntu Kultura eta Hizkuntza Politikako Sailaren "planetan" daudela jadanik, esaterako 16-30 urte arteko helduentzat C1 maila lortzeko matrikularen doakotasuna.\nHala, PSE-EEk ez du lege berri bat beharrezkotzat jo eta EAJri, berriz "antzua" iruditzen zaio "gaur egungo euskararen debatea" doakotasunera mugatzea, Aitor Aldasororen hitzetan.\nPP-Ciudadanos eta Vox-ek ere kontra bozkatu dute aurrekoekin batera, azkeneko honen esanetan, lege-proposamenarekin euskara ikastera "derrigortu" nahi dituzte herritarrak, areago, euskara bultzatu izan den enpresatan hauen "lehiakortasuna hondoratu" da, alderdi ultra-eskuindarreko bozeramaileak hemizikloan bota duenez.\nKanal hauetan artxibatua: Hizkuntza politika | Helduen euskalduntze alfabetatzea | Eusko Legebiltzarra


Matematikako panpina hautsia | Kultura | Berria\nMatematikako panpina hautsia\nJoel Kupperman irratiko izar bilakatu zen 1940ko hamarkadan, matematika galderei erantzunez. Haren istorioa jaso du Michael Kupperman semeak 'All The Answers' eleberri grafikoan.\nJoel Kupperman oso ezaguna bilakatu zen 1940ko eta 1950eko hamarkadetan, AEBetan. MICHAEL KUPPERMAN Tamaina handiagoan ikusi\nDena pantailaren aurrean hasi zen. 2004. urteko Esker-emate Egunean, Michael Kupperman (AEB, 1966) aitaren ondoan eserita zegoen sofan, ama afaria prestatzen ari zen bitartean. Telebista piztu zuen, eta TCM katean Abbott eta Costelloren pelikula zahar bat ematen ari ziren. Keinua ere aldatu gabe, aitak bota zuen: «Horiek txakur bat oparitu zidaten. Terrier eskoziar beltz bat. Lassie deitu nion». Eta, berehala, Michaelen mundua erori egin zen; 38 urterekin, ez zekien ezer aitari buruz. Ez zekien deus haren haurtzaroaz eta gaztaroaz. Are gehiago, Joel Kupperman benetan zein zen ez zekien bakanetakoa zen haren semea. Eta ikertzea eta ikerketa dokumentatzea erabaki zuen.\nIzan ere, semeari ezer esan ez zion arren, Joel Kupperman haur eta gazte ospetsua izan zen, une jakin batean iraganaz ahaztea erabaki zuen arte. Quiz Kids irratsaioko izarrik handiena bilakatu zen 1940ko hamarkadan, irratia AEBetako gizartearen entretenimendu iturririk inportanteena zenean. 6 urterekin, 219ko adimen koefizientea eman zuen Stanford-Binet testean, eta 7rekin ariketa matematiko konplexuak ebazten zituen segundo gutxiren buruan, ez paperik, ez arkatzik erabili gabe. Ia ohartu gabe, Quiz Kidseko kide finko bilakatu zen, eta han jarraitu zuen —baita telebista saio bihurtu zenean ere— institutu garaian ere. Gizarte osoarentzat heroi bilakatuta. AEBetako gaztetxorik ezagunena bihurtuta. Halako batean, unibertsitatean sartzear zela eta lagunik ere ez zuela, zerbaitek bere barruan krak egin, eta iraganarekin hautsi eta alde egin zuen.\nTelebista aurrean izandako elkarrizketa haren ondoren, Michaelek aita elkarrizketatzea erabaki zuen. Ordurako, Kupperman semea hasia zen komiki industriarako lanean, eta, artean ez bazekien ere, elkarrizketa haiek —eta batik bat argazki eta artxibo zaharretan arakatzen eginiko denborak— bidea emango zioten hamar urte geroago aitaren bizitza eleberri grafiko batean jasotzeko. Joan den urtean argitaratu zuen All The Answers (Erantzun guztiak) lana —aurten Niño prodigio izenburuarekin kaleratu du, gaztelaniaz, Blackie Books argitaletxeak—.\nAll The Answers Joel Kuppermanek haurtzaroan eta gaztaroan bizi izandakoaren kronika gisa irakur daiteke, baina hori baino gehiago ere bada. Alde batetik, Michaelek aitarekin izandako harremanaren isla ere badelako, baina, batik bat, egileak tarte zabala hartzen duelako azaltzeko zer izan zen eta zertarako erabili zuten Quiz Kids saioa Bigarren Mundu Gerraren aurreko eta ondorengo urteetan. Eta ondorioa gazi-gozoa da beste ezeren gainetik; gazia gozoa baino gehiago. «Quiz Kids kontrolatzen zutenek asmo ilun batzuk zituzten», esan zion aitak Michaeli elkarrizketa horietako batean: «Nik uste dut jator agertuko zen haur judu bat behar zutela». Antisemitismoa AEBetan zabaltzen ari zen garaian eta Bigarren Mundu Gerra hasita zegoela, Louis G. Cowan ekoizle eta CBS kateko buruetako batek garbi izan zuen irratiak propagandarako tresna izan behar zuela. AEBek eredu izan behar baitzuten. «Arraza juduak bizirik irauteko borroka gisa ikusi zuen gerra», dio Michael Kuppermanek. Ondorioz, eta AEBak gerran sartu zirenetik bertatik, irratsaioa armadaren aldeko dirua biltzeko erabili zuen, eta, horren ondorioa izan zen, halaber, Joel Kupperman haur judua izar bilakaraztea. «Nire aita propaganda izan zen?», galdetzen du egileak liburuaren une batean. Eta segidan, erantzuna: «Orain uste dut baietz. Hala tokatu zitzaiolako edo halabeharrez, nire aita sinbolo bilakatu zen bere arraza dela eta».\nSinbolo bilakatuta, Kupperman gaztetxoak herrialdeko agintariak eta Hollywoodeko izarrak ezagutu zituen, eta hamaika aldiz azaldu zen telebistan, garaiko izarrekin —Bob Hope, Chico Marx, Bing Crosby—. Orson Wellesekin ere pasatu zuen tarte bat, eta, aktore eta zuzendariak magia trikimailu bat egin nahi izan zionean, Joelek berehala ikusi zuen amarrua. «Ikaragarria. Albert Einstein bezain zintzo eta gardena da», adierazi zuen Citizen Kane-ren egileak hartaz galdetu ziotenean.\nMichaelek gaztetan bizi izan zuen bakardadearen isla ere bada All The Answers. Ez amak, ez aitak —historialaria bata, irakaslea bestea—, inork ez zion inoiz kasu handirik egin.\nLangileek salatu dute «babesgabe» sentitzen direla


Pandemiaren ondorioz artistek pairatutako egoera ezagutzeko galdeketa egin du EKEk | Kultura | Naiz\nIDOIA ERASO|2020/05/29 Eguneratua:\nGotainen ospatzen den Xiru festibala. (Bob EDME)\nEKEk Ipar Euskal Herriko elkarte eta artistek urterako egiten dituzten proiektuak diruz laguntzen ditu. Aurten 80 izan behar ziren, baina pandemiaren ondorioz anitz bertan behera gelditu behar izan dira, eta krisi horri egoki erantzun ahal izateko informazioa bildu nahi izan dute erakundetik. Horretarako, laguntza jaso zuten proiektuetako egileak eta erakundearekin harremana duten elkarteak kontaktatu dituzte, lehenik telefonoz egoeren berri jaso eta laguntza emateko eta ondoren galdeketa baten bitartez.\n«Lehen egunetik erabaki genuen elkarte eta artistekin harremanetan ematea sostengu morala emateko eta Estatutik ematen zituzten baliabideen berri emateko. Banan banan deitu ditugu denak, 100 inguru», azaldu du Pantxoa Etchegoinek, EKEko zuzendariak. Ondoren galdeketa egitea ere deliberatu zuten, eta emaitzak biltzen ari da orain. Erantzun horien bitartez, zein ekintza izan diren ezeztatuak, zeintzuk atzeratuak, edo zein egoeretan zeuden jakitea izan da xedeetako bat. Egoera ezberdinak atzematen dira, elkarte batzuetan soldatapeko langileak dituzte, edo proiekturako profesionalen baten lana kontratatuta izan da. Horren arabera ere zein diru-laguntza banatuko dituzten eta zein portzentaietan erabaki beharko dute.\nUda aitzin ziren proiektuen artean batzuk ezeztatuak izan dira; beste batzuk, aldiz, udazkenera gibelatuak izan dira, Sarako Idazleen Biltzarra edo ekainean egin behar zen Mixel Labeguerieri omenaldia, esaterako. Oraindik, jakiteke dago udazkenean egin ahal izanen diren; hori dela eta diru-laguntzei buruzko zenbait erabaki agorrila eta iraila artean hartuko dituzte, eta lehenago eginen den administrazio kontseiluaren erabakia ere kontuan hartu beharko da.\nBeste diru-laguntza batzuk ahalik eta fiteen ematen ari dira, «urgentziazko erabakiak hartuz». Galdeketaz arduratzen ari den Maitane Hernandezek argiki adierazi du: «Artista profesionalak momentu zaila pasatzen ari dira, eta saiatuko gara dirua ahalik eta lasterren banatzen. Gainera, informazioa eta laguntza ia dena internetez da, eta artista guztiak ez dira trebeak horretan, eta laguntza behar dute».\nEzeztatu diren ekimenen artean, aurretik eginak ziren prestaketak izango dira kontuan. Beste batzuk, zuzenean nahiago izan dute laguntza ekonomikoa heldu den urterako utzi, aurtengoa ezeztatuz. Festibalei dagokionez, Ethiopikoak edo Xiru esaterako, ospatu baino lehen %70eko finantziazioa jasotzen dute, eta beste partea ondoren banatzen zaie. Lehen finantziazio hori atxikitzen ahalko dutela ziurtatu dute EKEtik.\nErakunde ezberdinen arteko elkarlana\nEtchegoinek argiki agertu du beste erakundeekin elkarlanean aritzeko nahia. Herri Elkargoa, Pirineo Atlantikoko departamentua eta Akitania Berria eskualdearekin osagarritasunean aritzeko: «Nork zein laguntza ematen duen eta zein irizpiderekin, jakin eta koordinatu ahal izateko».\nZuzendariak gaineratu du: «Gu bezala, beste erakundeak hastapenean dira, gu hurbileko lana egiten ari gara, gero laguntza horiek segurtatu ahal izateko. Testuingurua zaila da, baina horretarako inportantea izanen da gure informazioak partekatzea».\nErakundearen biltzar nagusia apirilean egin behar zen, baina koronabirusaren ondorioz ezin izan zen egin, eta orain telematikoki egiteko prestatzen ari dira.


«Irribarreak itzuliz» erakusketa » Museo Gustavo de Maeztu\nGustavo de Maeztu Museoak, azaroaren 5etik 28ra, aldi baterako erakusketen aretoan, erakusketa kolektibo eta sozial bat eginen du, Nafarroako pintura-panoraman gaur egun dauden hemezortzi artistaren piezez osatua. Fermín Alvira izanen da komisarioa, Lizarrako pinakotekako ohiko kolaboratzailea. Irribarreak itzuliz izenburupean, instalazioa osatzen duten obra guztiak, itxi ondoren, Santo Domingo, San Jeronimo eta Luz de Estella zaharren egoitzetan utziko dira, baita García Orcoyen ospitalean ere.\nMuseoak aurten bere ildo didaktikoa hartu duen proiektuaren parte da ekimen hau: gizarteko talde ahulenei inguruko artea eta ondarea hurbiltzea, Gustavo de Maeztu Museoa eta arabar pintorearen irudia abiapuntu eta aingura gisa hartuta, horren gainean lan egin ahal izateko. Erakusketa hau aprobetxatuz, Fermín Alvira artista eta arteterapeutarekin gizarte-tailer bat ere eginen da.\nIrribarreak itzuliz, La Caixa Gizarte Ekintzaren babesari eta hura osatzen duten hemezortzi sortzaileen altruismoari esker lortu ahal izan da: Fermín Alvira, Luis Garrido, Miguel Leache, Carlos López, Koldo Sebastián, Virginia Santos, Pedro Salaberri, Alicia Otaegui, Héctor Urra, Pedro Irulegui, Iñaki Rifaterra, Sagrario Sanmartín, Florencio Alonso, Javier Eguiluz, Jaime Eguaras, Javier Balda, Teresa Sabaté eta Carmen Salgado.\n“Artista guztien eskuzabaltasuna baloratu behar da, oso positiboki erreakzionatu baitute ekimenarekin, eta haien lanen kalitatea, lehen mailako piezak sortu baitituzte”, nabarmendu du Alvirak.\nErakusketa azaroaren 5ean, ostirala, inauguratuko da, 11:00etan, eta sarrera doan izanen da ohiko ordutegian: asteartetik larunbatera, 9:30etik 13:30era; igande eta jaiegunetan, 11:00etatik 14:00etara.\nHemeretzi pieza ditu, bat artista bakoitzeko, formatu txikiagoko bi izan ezik, Pedro Salaberrirenak. Horietako askok lagundu edo beren lana erakutsi dute lehenago Lizarrako museoan. Gaia eta, jakina, estiloak oso heterogeneoak dira, sortzaileen aniztasunari jarraiki: “Artisten eskuzabaltasuna eta askatasuna aldarrikatu ditugu, eta bakoitzak nahi duena egin du —dio Fermín Alvirak—. Guztiak saiatzen dira alaitasuna transmititzen; haize gozo baikorra dira, norentzat diren kontuan hartuta”.\nHemeretziak hormako obrak dira, zintzilikagarriak, formatu erabilerrazekoak, horiek kokatzeko espazioak bilatzen laguntzen dutenak. Alvira komisarioa bera arduratuko da lau erakundeak bisitatzeaz, obra bakoitza kokatzeko lekurik egokienak aurkitzeko. Alvirak dioenez, artisten izaera soziala eta eskuzabaltasuna dela eta, konpromisoa eskatu zaie lau zentroei, “lanak beti ongi kokatuta egon daitezen, leku duinetan eta egoera ezin hobean”.\n“Uste dugu obrarekin batera bizitzeak bizi-kalitatea hobetzen duela, batez ere garai honetan, leku horietako langile eta egoiliarrentzat hain zaila izan baita”, esan du erakusketaren komisarioak.


Tokiko merkataritza sustatzeko 140.000 euroko dirulaguntza jasoko du Hernanik - Hernani - Kronika.eus\nTokiko merkataritza sustatzeko 140.000 euroko dirulaguntza jasoko du Hernanik\nKronika - Erredakzioa 2022-03-10 00:00\nUrbieta kalearen oinezkotzerako bideratuko da dirulaguntzaren zati bat.\nEuropako Batasuneko Next Generation funtsetatik jasoko du, EAEko bost udalerrirekin batera: Zumarraga, Gasteiz, Ermua eta Etxebarri.\nHernaniko Udalak tokiko merkataritza sustatzeko 140.000 euroko dirulaguntza jaso du Europako Batasuneko Next Generation funtsetatik. Espainiako Gobernuak bideratzen ditu funts horiek Berreskuratze, Eraldaketa eta Erresilientzia Planaren bitartez. Euskal Autonomia Erkidegoan, bost udalerrik soilik jaso dute funtsa horietako dirulaguntza; Hernanirekin batera, hain zuzen, Zumarragak, Gasteizek, Ermuak eta Etxebarrik.\nLaguntza, 5 proiektutarako\nHernanin, Europako funtsen dirulaguntza bost proiektutara bideratuko da, «tokiko merkataritza sustatzeko onuragarritzat jo direlako». Honako hauexek dira proiektuak: denden erakusleiho digitala (www.hernanin.eus), Ekhilur fidelizazio sistema, Urbieta kalea oinezko bihurtzeko eskuhartzea, bizikleta bidezko etxerako banaketa sistema eta merkatarientzako eta ostalarientzako formakuntza.\nBatetik, erakusleiho digitalaren kasuan, helburua da herriko merkatarien eskaintzak eta produktuak ikusgai jartzeko eta etxean saltzeko eta jasotzeko gune digitala sortzea. Plataforma honen xedea ez da tokiko dendetako erosketak ordezkatzea, «eskaintza fisikoa digitalarekin osatzea baizik». Bestetik, ekhi moneta soziala da tokiko ekonomia indartzen duen fidelizazio-sistema bat. Ekhilur kooperatibak garatutako ordainketa digitaleko sistema da, irabazi asmorik gabeko kontsumo kooperatiba, eta kontsumitzaileek, tokiko negozioek, enpresek, elkarteek eta erakunde publikoek osatzen dute.\nUrbieta kaleko berrurbanizazioari dagokionez, aldaketak ekarriko du Izpizua kaletik Elkano kaleraino oinezkoentzako gune bat eraikitzea hirigunean, ibilgailu motordunen trafikoa murriztea eta oinezkoentzako pasabideak lehenestea. Bestalde, salgaien hiri-banaketa jasangarriari erreparatuta, proiektu pilotua da udalerrian merkantziak bizikleta elektriko baten bidez modu jasangarrian banatzeko.\nEta, azkenik, ostalarientzako formakuntzarekin, saltokien jabe eta langileei tresnak eta ezagutzak eman nahi zaizkie, «lehiakorragoak izan daitezen»; horretarako, ibilbide oso bat diseinatu da, merkatariek gaitasun digitalak eskura ditzaten.


Garizumako jolasak - Ahotsak.eus\nGarizumako jolasak
Txirikila garizumako jolasa zen. Umeen jolasak, urte sasoi bakoitzean jolas desberdinak. Garizuman neskak tortoloska egiten zuten. Geroago, potxoloka egiten zuten uda partean. Neskek "puntilikaboka" (orratzekin...) mutilak baino gehiago jolasten zuten.
\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan BER-154-029 kodeko bideoa nahi duzula aipatzea: ahotsak@ahotsak.eus\nTxirikila garizumako jolasa zen. Umeen jolasak, urte sasoi bakoitzean jolas desberdinak. Garizuman neskak tortoloska egiten zuten. Geroago, potxoloka egiten zuten uda partean. Neskek "puntilikaboka" (orratzekin...) mutilak baino gehiago jolasten zuten.\nData: 2004(e)ko martxoaren 04a\nGaia(k): Erlijioa » Ohiturak eta bizimodua » Eliza giroko ospakizunak » Garizuma eta Errauts Eguna , Familia eta harremanak » Lagunartea eta familia » Jolasak , Familia eta harremanak » Bikote kontuak » Genero berdintasuna\nNeskak moilan bainatzea debekatuta\nTxingoka, kurkuluxetan, sokasaltoan, gerezi hezurrak zuloan sartzen\nElizan nola esertzen ziren\nDiru gutxi tabernan xahutzeko


Errosarioko Andre Mariaren parrokiako osasun-dispentzategirako sonografoa | Tau Fundazioa\nErrosarioko Andre Mariaren Parrokiako osasun-dispentzategiak medikuntza orokorreko, larrialdiko, pediatriako, ginekologiako, txertaketako, odontologiako, kardiologiako, nutrizioko, diabetologiako, psikologiako, psikiatriako, laborategiko, farmaziako eta sonografiako zerbitzuak eskaintzen ditu. Azken zerbitzu hori duela hiru hilabetetik ez da ematen, azterketak egiteko erabiltzen zen ekipamendua kaltetu zelako, eta orain arte ez da eskuratu, aparatu horren kostu handia dela eta, Dispentsategiak jasotzen dituen diru-sarrera ekonomiko txikiekin alderatuta, pazienteen egoera soziala dela eta.\nTalde hori beharrezkoa da, haurdunaldiko prebentziorako, diagnostikorako eta jarraipenerako funtsezko azterketa bat ematen duelako, bai eta herritar guztientzat ere; izan ere, baliagarria da gaixotasun gehienetan, eta adin-tartea edozein dela ere erabil daiteke (haurrak, gazteak, pertsona helduak eta adinekoak).\nVilla Duarte auzoa, Santo Domingo Ekialdea udalerria,\nKaribeko Frantziskoarren Kustodia\nHelburu orokorra: Villa Duarteko pertsona behartsu, pobre eta baztertuenen osasun-arloetan premia larrienei erantzutea, haien osasun fisiko, mental eta espirituala arintzeko.\nHelburu espezifikoa: Sonografo bat eskuratzea, Dispentsarioaren jarraitutasuna bermatzeko.\nSoinografoa eskuratzea eta instalatzea, prozesadore guztiz digitalarekin.


Egunak: Maiatzak 11, 18, 25 eta ekainak 1, 8, 15. Ordutegia: 9:30etatik 13:30etara Zehaztasunak: Emakumeon artean mendizaletasunak gora egin du azken urteetan, baina sarri gizonen gidaritzapean egiten ditugu mendi irteerak. Ikastaro honetan autonomia osoz, guk geuk erabakitako lekura joateko ibilbideak diseinatzen ikasiko dugu baita baliabideak eta gaitasunak eskuratu ere. Patri Espinarrek emango du ikastaroa, eta, nagusiki, mendian era seguru batean ibiltzeko orientazioko oinarrizko ezagutza teoriko-praktikoak eskainiko ditu. Horretarako, mapa eta iparrorratza erabiltzen irakatasiko digu, era praktiko batean. Izen-ematea: parekidetasuna@usurbil.eus edo 943377110 telefonora deituta Antolatzailea: Parekidetasun Saila\nMendi orientazioari buruzko ikastaroa Potxoenea\nAntolatzailea: Parekidetasun Saila\nDYA-ren "BBS/RCP Eguna"\nUsurbil, Usurbil | Hitzaldia\nOrdutegia: 17:00-20:00.Tokia: Usurbil.Zehaztasunak: "Zure eskuek bizitza bat salba dezakete" aldarripean, zortzigarrenez "BBS/RCP Eguna" antolatu du DYA-k. "Sentsibilizazio-kanpaina honekin Bihotz-Biriken Geldialdi baten aurrean jokatzen jakitearen garrantzia gogorarazi nahi dugu", egunotan hainbat udalerrietan antolatu egokituko dituzten doako formazio guneen bidez. DYA-k ohartarazi duenez, "Bihotz-Biriken Suspertzearen (BBS/RCP) teknika oso erraza da —ikasteko 10 minutu baino ez dira behar, nahiz eta aurretiko osasun formakuntzarik ez izan—, eta edozein pertsonaren eskura dago, bere adina edozein dela ere". Antolatzailea: DYA Gipuzkoa.\nDYA-ren "BBS/RCP Eguna" Usurbil\nZehaztasunak: "Zure eskuek bizitza bat salba dezakete" aldarripean, zortzigarrenez "BBS/RCP Eguna" antolatu du DYA-k. "Sentsibilizazio-kanpaina honekin Bihotz-Biriken Geldialdi baten aurrean jokatzen jakitearen garrantzia gogorarazi nahi dugu", egunotan hainbat udalerrietan antolatu egokituko dituzten doako formazio guneen bidez.\nDYA-k ohartarazi duenez, "Bihotz-Biriken Suspertzearen (BBS/RCP) teknika oso erraza da —ikasteko 10 minutu baino ez dira behar, nahiz eta aurretiko osasun formakuntzarik ez izan—, eta edozein pertsonaren eskura dago, bere adina edozein dela ere".


Tsutomu Miyazaki - Wikipedia, entziklopedia askea.\nTsutomu Miyazaki (japonieraz: 宮﨑 勤, Miyazaki Tsutomu?, Nishitama barrutia, Tokio, 1962ko abuztuaren 21a – Saitama, 2008ko ekainaren 17a) , Neska txikiaren asasinoa, Drakula edo Otaku asasinoa, 4 eta 7 urte arteko 4 neska bahitu eta asasinatu zituen japoniar serie hiltzailea izan zen; era berean, sexu abusuak, antropofagia, nekrofilia, kanibalismoa eta hildakoen trofeoak gordetzeko joera bezalako jokabide patologikoak erakutsi zituen.\nOume, 1962ko abuztuaren 21a\nTokio, 2008ko ekainaren 17a (45 urte)\nTokyo Polytechnic University, Junior College Department (en)\nserieko hiltzailea eta employee of printing (en)\n4 Epaiketa eta exekuzioa\nMiyazaki Nishitama barrutian jaio zen, Tokion (Japonia), 1962ko abuztuaren 21ean.\nGoiztiar jaio zen eta deformatuta bi eskuak; eskumuturrik gabe, besaurre osoa mugitu behar zuen eskuari bira egiteko. 5 urteko haurrak eskola jazarpena jasan zuen kideengandik; eskuei iseka egiten zieten haiek eta Miyazaki erabat isolatuta bizi izan zen Itsukaichiko eskolaz geroztik.\nLagunek eta irakasleek diotenez, Miyazaki mutiko lasaia zen, bakartia, eta ez zuen lagunak egiteko gaitasun handirik. Idazten zituen entseguetan, bizitza arrunta eramateko nahia adierazten zuen, baina eskuak oztopo handia ziren horretarako. Manga irakurtzen ematen zuen denbora asko, gauean ere istorio haiek ezin utzirik.\nGazte azkarra zen eta Meidai Nakano Bigarren Hezkuntzako Eskolan sartzeko frogan kalifikazio altuena atera zuen. Hiru urtez, ordu pare bateko ikasketa eginez pasatu zituen, baina, gero, kalifikazioek beherantz egin zuten eta ez zuen, jada, ikasteko interesik. Horregatik hasi zen komikiak marrazten. Ingelesa menperatzen zuen eta Meijiko unibertsitatean sartzeko asmotan zegoen, baina oso atzera geratu zen sarbidean eta argazkigintzan hasi zen, 1983an, lanbide horretan tekniko bilakatu zelarik. Horrela, aitaren ezagun baten inprentan lan egiteko bidea izango zuen handik aurrera.\n1980ko hamarkadaren erdialdera, Miyazaki gurasoen etxera joan zen bizitzera eta arreba zaharrenarekin batera egiten zuen lo, inprentatik gertu. Familia boteretsua zen eta aita herriko egunkariaren jabea zen, baina Miyazaki arazo batetik bestera zihoan. Auto bat oparitu zioten eta, mutilak gurasoek maitasuna eman beharrean, gauza materialak ematen zizkiotela esan zuen, ez ziotela entzuten. Bere buruaz beste egiteko ideiak ere etorri zitzaizkion garai hartan.\nEtxeko harremanetan ere ez zebilen ondo. Bi arreba zaharrenek ez zuten berarekin ezer nahi eta aitona Shokichi zen interes apur bat erakusten zion bakarra.\nSexualki ere heldutasunera iristen ari zen. Ez zen bere adineko emakumeekin ibiltzen, gutxiago zela sentitzen zuelako. Konplexuak pil-pilean, sexu gosea bazuen, ordea, eta masturbazioa zen bere soluzioa. 1984an, helduentzako pornografia asko zuen kontsumituta eta haur pornografiarekin hasi zen.\n1988ko maiatzean, Miyazakik kolpe handia jasan zuen, aitona hil zitzaionean. Gorpua erre zutenean, errautsen zati bat jateari eman zion, ez baitzuen bere alde izan zuen hark alde egiterik nahi; berarekin gorde nahi zuen.\nGainera, aitonaren heriotzak familiatik urrundu zuen. Arreba batek zelatan harrapatu zuen dutxatzen ari zen bitartean eta alde egiteko egin zion oihu. Miyazakik, haserrearen haserre, eraso egin zion, tximatatik heldu eta burua paretaren kontra kolpatu zion. Amari ere eraso zion .\n1988ko abuztuaren 22ko arratsaldean, 4 urte zituen Mary Konno desagertu zen eta, alferrikako bilaketan ibili ondoren, neskatilaren aitak Saitamako poliziarengana jo zuen. Gero jakin zen bezala, Miyazakik bere Nissan Langley beltzean buelta bat ematea gonbidatu zuen eta Tokioko mendebalderantz gidatu zuen, autoa baso inguruan, zubi baten azpian, utzi zuelarik. Denbora luzez egon zen neskaren ondoan eserita eta, azkenean, hil egin zuen. Gero kendu zizkion arropak eta sexu harremanak izan zituen gorpuarekin. Arropak jaso eta, hiltzailea autora itzuli zen.\n1988ko urriaren 3an, Miyazaki Saitama ingurua gidatzen ari zen batean, 7 urteko haurra zen Masami Yoshizawarekin egin zuen topo. Hau ere lortu zuen bere autora erakartzea eta aurrekoarekin eginiko prozedura bera errepikatu zuen.\nEgoera honen aurrean, poliziak bilaketa zorrotz bati ekin zion eta bozgorailuez zabaldu zuen gurasoek arreta berezia izan zezaten aholkua. Baina, orain ere, dena alferrik eta Mary Konno eta Masami Yoshizawaren gorpuen seinalerik ez zen aurkitu.\n1988ko abenduaren 12an, Miyazakik beste hilketa bat burutu zuen; oraingo honetan, 4 urte zituen Kawagoreko neska gazte bat izan zen. Erika Namba lagun baten etxetik bueltan zetorren Miyazakik bahitu eta autoan sartzera behartu zuenean. Naguriko aparkaleku bateraino eraman zuen, atzeko eserlekuetara pasatu eta biluztera behartu zuen. Argazkiak atera zizkion eta, beste auto bat ondoan pasatu bazen ere, neskatxa hiltzeko aukera izan zuen. Gorpua lotu eta bildu ondoren, aparkalekuaren inguruko baso batean kokatu zuen.\nHurrengo egunean, gorpua agertu zen eta 500 polizi inguruak miatzen ibili ziren. Zirrara handia eman zuen Mary Konno eta Erika Nambaren familiak telefono deiak eta gutunak jasotzen aritu zirela jakiteak.\n1989ko otsailaren 6an, Mary Konnoren aitak kaxa bat aurkitu zuen bere etxeko atearen aurrean, non bere alabaren zatiak eta arropa aurkitzeaz gain, gutun bat ere bazegoen. Mezuak horrela zioen:\n« Mary. Hezurrak. Errausketa. Ikertu. Frogatu. »\nEgun batzuk geroago, otsailaren 11n, poliziak 3 orriz osatutako gutun bat jaso zuen. Yoko Imadak sinatutako idatzi hark Mary Konno hil zuela aitortzen zuen eta polizia eta bizirik aurkitzeko itxaropenei barre egiten zien. Miyazakik luzatu egingo zuen gurasoen atsekabea.\n1989ko udan, Miyazakik beste delitu bat burutuko zuen. Neska bati kulerok jaitsarazi zizkion argazkiak egiteko, baina horretan zebilenean, bizilagun batzuk konturatu eta jazartzen hasi zitzaizkion. Ihes egitea lortu zuen, baina sexu nahiak ez zion bakean uzten eta, 1989ko ekainaren 6an, berriro itzuli zen Tokioko badiatik gertu zegoen Ariake parkera. 5 urte besterik ez zituen Ayako Nomoto konbentzitu zuen argazkiak ateratzen uzteko eta gero autora igotzeko. 800 m aurrerago, aparkatu eta neska hil egin zuen; izaraz gorpua bildu eta autoaren maletategian gorde zuen gero. Bere etxera eraman eta, kamera berri bat erosi ondoren, neskaren hilotzari argazkiak atera zizkion. Filmatu ere egin zuen, bera masturbatzen ari zen bitartean, eta horrela pasatu zituen egun batzuk, nekrofilia praktikatu, filmatu eta argazkiak ateratzen.\nAzkenean, usaina jasanezina zen, jada eta Miyazakik burua moztu zion, eskuak eta enborra ere bananduz. Enborra hilerri batean utzi zuen eta burua zelai batean. Eskuak, berriz, beretzat gorde zituen, odola edan eta jaten joan zen. Poliziak hondakinak aurkitzeko beldurrez, hilketatik 2 asteetara, Miyazakik gorpuzkiak jaso, bere logelara eraman eta ezkutatzen saiatu zen. Azkenean, erretzea erabaki zuen, bai arropak eta baita hilotzetik geratzen zena ere.\nPoliziak hilerrian enborra aurkitu zuenean, asasinoaren premiazko ehizan hasi zen. Miyazaki frustratuta geratu bazen ere, bere konpultsioak berriro saiatzera bultzatu zuen eta horrek ahalbidetuko zuen atxiloketa.\n1989ko uztailaren 23an, Miyazaki Hachioji inguruan zebilen gidatzen bi ahizpa jolasean ikusi zituenean. Autoa geratu eta argazkiak ateratzen hasi zitzaizkien, baina ahizpa zaharrenak ihes egin zion eta aitaren bila joan zen. Miyazakik bestearekin jarraitu zuen, biluzi, argazkiak atera... Aita iritsi zenean lentilla bat baginan ari zitzaion sartzen. Lurrera bota zuen amorruaren amorruz, baina hiltzaileak, autorik gabe bazen ere, ihes egitea lortu zuen. Autoaren bila itzuli zenean, polizia zain zeukan eta gaizkilea atxilo hartu zuten.\n1989an, 17 egun geroago, Miyazakik Ayako Nomotoren hilketa aitortu zuen eta hurrengo egunean aurkitu zuten haren burua. Baita Erika Namba eta Mary Konnorenak ere. Era berean, 1989ko irailaren 6an, Masami Yoshizawaren gorpuzkiak aurkitu zituzten Itsukaichiko basoetan.\nAtxilo hartu eta gero, poliziak hiltzailea bizi zen apartamentua miatu zuen eta 6.000 bideo-zinta baino gehiago aurkitu zituen han; tartean zeuden bere filmazioak, baina gehienak anime zintak ziren, gore tipokoak. Manga eta animeren zalea zenez, komunikabideetan aipamen ugari izan zuen eta Otaku hiltzailea deitu zioten, orokortu eta mangazale guztiak estigmatizatu zituztelarik.\nSemea kartzelan sartu ondoren, Miyazakiren aitak uko egin zion semearen defentsa ordaintzeari eta, 1994an, bere buruaz beste egin zuen errekara salto eginez.\n1990eko hamarkadan, Miyazaki kartzelan egon zen Saitaman psikiatra sail batek ebaluazioa egiten zioten bitartean eta, 1997an konklusioa zabaldu zuten haiek. Tokioko unibertsitateko psikiatren arabera, nortasun anizkuna eta muturreko eskizofrenia zeukan, baina ulertzen zituen bere krimenen larritasuna eta ondorioak; beraz haien erantzule zen Miyazaki.\nHeriotza-zigorra esleitu zioten eta urkatzera kondenatu, baina 15 urte baino gehiago pasatu ziren zigorra bete arte. Biziarteko kartzela-zigorra lortzen saiatu zen, baina ez zuen lortu. Injekzioa ere saiatu zen lortzen, urkatzeari beldur ikaragarria baitzion, baina hori ere ez zuen lortu. Komikiak, manga eta animea izan ziren bere kartzelako denbora-pasak eta, 2008ko ekainaren 17an, exekutatu egin zuten.\nMari Konno (japonieraz: 今野真理, Konno Mari?)\n- 4 urtekoa\nMasami Yoshizawa (japonieraz: 吉沢正美, Yoshizawa Masami?)\n- 7 urtekoa\nErika Nanba (japonieraz: 難波絵梨香, Nanba Erika?)\nAyako Nomoto (japonieraz: 野本綾子, Nomoto Ayako?)\n- 5 urtekoa\n↑ a b (Gaztelaniaz)http://www.elmundo.es/elmundo/2008/06/17/internacional/1213686015.html\nAzken aldaketa 7 urria 2020(e)an, 14:25(e)tan\nOrriaren azken aldaketa: 7 urria 2020, 14:25.


BH Ikasle Txokoa: iraila 2015\nJakingo duzuenez, astelehenetik DBH 4-ko ikasleak Holandan daude, Asten izeneko herri txiki batean. Gaur elkartrukearen hirugarren eguna da eta hau da egonaldiaren inguruan kontatu digutena:\nHotza! Museo oso aspergarria baina jende jatorra! "Agusto pues!"\nNiri tokatu zaidan familia oso jatorra da eta gainera etxe handia dute. Alde txarrena da hotz asko pasatzen duzula.\nHemen Gasteizen baino hotz gehiago egiten du eta bizikletaz joan behar gara eskolara. Nire familia oso jatorra da.\nFamilia oso majua da eta oso ondo portatzen dira nirekin.\nHemengo klimaren hotzak asko kontrastatzen du beratko familiak egindako harrera beroarekin. Ikaragarri ederrak dira gainera Holandako zelaiak.\nFamilia eta jendea oso jatorrak eta oso gustora nago. Hotz handia. Autobusean ordu gehiegi eta Amsterdam ikusteko gogoekin geratu naiz.\nFamilia oso jatorra. Nahiz eta eguzkia egon, hotza egiten du. Denbora librea nahi dugu Amsterdamen. Errepidean trafiko asko.\nFamilia oso jatorra da, momentu guztietan nire komodidadeaz preokupatzen ari dira, nire bigarren familia dela esan ahal dut. Nire ustez, esperientzia oso ona izango da.\nFamilia oso jatorra eta etxe oso handiak dituzte. Janari ona baina oso goiz jaten dute.\nArgazki gehiago ikusi nahi badituzue, eskuineko "ARGAZKIAK" atalean ikusi daitezke!!\nUrtero bezala, atzo ,asteartea, bildu zen lehenengo aldiz Armentia Ikastolan DBHko Euskara Batzordea, ziklo honetako maila guztietako ikasleez osatua. Aurten ere Ikastolako gazteen artean euskara bultzatzeko asmoz datoz, inoiz baino gogotsuago gainera; izan ere, aurten inoiz baino kide gehiago ditu batzordeak, 30etik gora. Atzo hasierako hamarretakoa eta aurkezpenak egin ostean, jada abian da, beste urte batez, Euskara Batzordea.\nOrdua 09:21 iruzkinik ez:\nOrdua 13:34 iruzkinik ez:\nANIMA ZAITEZTE ETA PARTE HAR EZAZUE EUSKARAREN GINKANAN!\nEuskararekin dibertitzeko antolatu duten lehiaketa da Euskararen Ginkana.\nGAIA: Hizkuntza aniztasuna izango da lehiaketaren gaia.\nParte hartzea taldekakoa izango da, eta parte hartzaileak Gasteizen bizi edota bertan ikasten dutenak izango dira.\n15-18 urte arteko 4 laguneko taldeak osatu beharko dira.\nTalde irabazleak 800€ jasoko ditu, bigarrenak 600€, hirugarrenak 400€ eta laugarrenak\n200€. Sari guztiak bono sari moduan banatuko dira.\nKONTAKTUA :Izen-ematea gauzatzeko edo proben inguruko zalantzak argitzeko, jarri harremanetan gurekin helbide elektroniko honetan:\nIZENA EMATEKO EPEA: irailaren 14tik urriaren 14ra\nOrdua 08:41 iruzkinik ez:\nOrdua 08:32 iruzkinik ez:\nOrdua 08:28 iruzkinik ez:


Altxatzen ez denean — Eibar.ORG | Eibarko peoria\nHemen zaude: Hasiera / Blogak / Nire uste harroan / Altxatzen ez denean\nAltxatzen ez denean\nXabier Mendiguren 2005/05/17 08:00\n(Gaur Berria-n ateratako artikulua, Philip Roth-en "El animal moribundo" (Alfaguara, 2002) eta Gabriel García Márquez-en "Memoria de mis putas tristes" (Mondadori, 2004) nobelei buruz)\n"Bigunak gogortu ta / gogorrak bigundu" sententzia erabatekoaz definitu omen zuen gizonezkoaren zahartzaroa Artxanberri bertsolari zaldibiarrak. Burmuina ez dakit nik gogortzen edo biguntzen diren organoetan sartu beharko genukeen; beste gorputz-atal batzuen aldean luzaroago eusten dio sasoiari, nahiz eta beheraldia saihestezina izan.\nLiburu bi ekarri nahi ditut aipu honetara, beste horrenbeste idazle handirenak. Bata Gabriel García Márquez (Aracataca, Kolonbia, 1928), XX. mendeko gaztelaniazko idazle unibertsalena, 1982ko Nobel sariduna, eta bestea Philip Roth (New Jersey, AEB, 1933), idazle estatubatuar-judutarren tradizio joriko emaitza gorenetakoa, Nobel saria irabazteko urteroko hautagaia.\nEz dago esan beharrik zenbateraino diren bata zein bestea idazle handi eta miresgarriak; ohore ofizialez gainera, nik neuk gogoz irakurri eta dastatu ditut haien hainbat liburu, eta adinak ez die erasan oraindik beren gaitasun intelektualei: hor daude, erakusgarri, García Márquezen gaztetako urteetako autobiografia potoloa, edo Roth-en trilogia txundigarria, Estatu Batuen mende oso bateko erretratua osatzen duena.\nAzken aldiko liburu bana daukate, ordea, nire ustez behintzat beren ibilbidearen duin ez direnak, eta, estu jarriz gero, lotsagarri samarrak ere badirenak. Bata, kolonbiarraren azkena, iazko liburu salduenetakoa: "Memoria de mis putas tristes", 109 orritxoko nobelatxoa, di-da batean irakurtzen dena, erraz eta eroso, baina ez halako ondoez bat gabe: "diru gehiago behar ote zuen Márquez-ek?", galdetzen dio irakurleak bere buruari, garbi baitago prestigio handiagoa behinik behin ez diola ekarriko. Izatekotan kontrakoa.\nNobelaren argumentua, aditzez bada ere, ezaguna izango duzue askok: 90 urte betetzean, gizaseme batek bere buruari opari egitea erabakitzen du, neskatxa birjina batekin oheratzea (Delgadina xarmanta izango da kazetari krakatsu horren biktima). Gaia hasieratik emateko teknika sarritan erabili du Márquezek (oroit, esaterako, "Heriotza iragarritako baten kronika"), eta badu aski baliabide eta abildade erritmoari eta interesari eusteko. Baina dena oso ahula eta merke antxekoa delako irudipena geratzen zaio irakurleari.\nEstatubatuarraren nobelak, berriz ("El animal moribundo", "The Dying Animal"), beste gizonezko adindu bat aurkezten digu, David Kepesh kritikari, irakasle eta intelektuala, zaharra izan arren neskatxa gazteak limurtzeko gaitasuna galdu ez duena, eta hain zuzen horietako batekin "Consuelo Castillo kubatar jatorriko ikasle gaztearekin" izandako harremanaren kontaketak osatzen du Rothen lantxo hau (bere ohiko eleberrien aldean askoz laburragoa).\nHemen ere Rothen prosa ahaltsua eta pertsonaien barrunbeetan sakontzeko ahala aurki ditzakegu, istorioa garatzeko ofizioarekin batean. Baina berriz ere lehengo galdera: ze nezesidade, daukan obra bikaina edukita, erdipurdiko ale hau eransteko...?\nEta kezka bat, bi lanen kointzidentziak eragin didana: idazle horien bizitza pribatuan sartzeko batere asmorik gabe, ez ote da susmagarria, noiz eta gainbehera fisikoaren aldian sartuta behar dutenean, beren obran horrelako lan bat txertatzea, non aguretutako gizona oraindik ere balentria sexualak egiten dabilen?\nAuskalo guk ere nola eta zertan amaituko dugun baina, oraingo adin ertainaren talaiatik begiratuta, Marik edo Ortzik edo dena delakoak libra gaitzala horrelako mutikokerietatik.\nHonaino egunkariko iruzkina. Ez dakit gogoan izango duzuen orain dela egun batzuk aipatu nuen filma: Nelly et Monsieur Arnaud Castet-ek egina. Han ere agurearen eta emakume gaztearen arteko maitasuna planteatzen zen, baina kasu honetan, askotan esan eta errepikatu denaren kontra, zinema gertatzen da literatura baino sakonago eta zintzoago, Nobelak Nobel.\nHarrituta geratuta naiz gaurko BERRIAn Xabierrek Phillip Rothi buruz dioenean. "Ze nezesidade, daukan obra bikaina edukita, erdipurdiko ale hau eransteko...?". Pena emango lidake Xabierren hitz horietan fidatu, eta baten batek liburua ez irakurtzea erabakiko balu. XM aholkulari ona da ia beti, baina "ia" horri heldurik, neure desadostasuna erakutsi nahiko nuke eta liburu horren irakurketara bultzatu. Izan ere, EL ANIMAL MORIBUNDO ez baita "erdipurdiko" niretzat. Ene aburuz bikaina da, eta sekulakoa irakurri nuenean eskaini zidaneko plazera.Roth-en beste zenbait lan baino gusturago irakurri nuen, behintzat. Gustu kontua izango da.\nLuis Buñuelek zioen bere autobiografian, desiatzen zegoela libidoa behingoz noiz itzaliko zitzaion. Sexu egarriak arazoak baino ez zizkiola ematen. Jubilazio lasaia nahi zuela berak.\nBeharbada ase aseta zegoelako, Marquez eta Roth ez bezela?\nBeharbada Viagrak kalte kolateralak eragiten ditu artisten burmuinean?\nhec-ek arrazoia izango du bere komentarioan. Nik uste arkeriaren kontua izan zela asaldatu ninduena, eta Garcia Marquezekiko kointzidentzia kritika hori idaztera eraman ninduena. (Zuzentasun politikoan erori ote naiz ni ere?) Dena dela, Roth-en liburuak irakurtzea merezi du, eta bere obra gehienak baino atseginagoa da, hori ere egia da.


Usurbilgo EHBilduk eta Ernaik Bilboko manifestazioarekin bat egin dute | Usurbildarrak aurrera\n← Udarregi Ikastolak eskola jazarpenari aurre egiteko KiVa programa martxan jarri du\nMatrakak Usurbilgo Talde Feministak emakumeen aurkako azken erasoak salatu ditu →\nUsurbilgo EHBilduk eta Ernaik Bilboko manifestazioarekin bat egin dute\nUsurbilgo EHBilduk eta Ernaik gaur Sare mugimenduak Bilbon deitu duen manifestazioarekin bat egin dutela adierazi dute. SARE mugimenduak “Euskal Presoak Euskal Herrira! Giza Eskubideak, Konponbidea, Bakea!” lemapean manifestazioa egingo du Bilbon. Manifestazioa La Casillatik hasiko da arratsaldeko 17:30ean. Manifestaziora joateko bi autobus zerbitzu antolatu dira Usurbildik: 11.00etan Oiardo Kiroldegitik autobus bat atera da eta arratsaldean beste autobus bat aterako da. 15.30ean Oiardo Kiroldegitik.\nKandela ez dadin itzali, orain Bilboko kaleetara!\n“Hilabete pasa egin du Usurbilgo Dema plazan Kaleraguneak, preso ohiek euskal preso politikoen eskubideen alde abiaturiko ekimenak. Egun hauetan ehunka preso ohik eta errefuxiatuk parte hartu dute bertan, kamiseta urdinak soinean eta etxean falta diren presoak oroituz piztutako kandelak eskuan zituztelarik. Hamaika ekimen antolatu dituzte eta txalotzekoa eta eredugarria izan da Usurbilgo herriarekin ekimen honek izan duen begirunea eta errespetua, eta, aldi berean, Usurbilgo herriak ekimen honekiko erakutsi duen begirunea, enpatia, elkartasuna eta abegikortasuna ere. Eskerrik beroenak denoi, berriro ere usurbildarrok erakutsi baitugu gure eskuzabaltasuna mota honetako ekimenekiko eta presoen egoerarengatik dugun kezka.\nIzan ere, oraindik ere kezkatzekoa da, euskal jendartearen gehiengo zabal baten eskariari entzungor eginez, Frantzia eta Espainiako gobernuek ezartzen duten espetxe politika krudel honen ondorioz, euskal presoek bizi duten egoera. Euskal jendarteak bakea eta bizikidetza eraiki nahi dituen garaiotan, euskal presoak, herrikide ditugun Olatz eta Patxi bezala, ehunka eta ehunka kilometrora sakabanatuta dituzte, senide eta lagunak astebururo astebururo milaka kilometro egitera behartuz; bereziki larria da preso gaixoek pairatzen duten egunerokoa, eta hauen askatasuna ukatuz iritsi diren epaiak, Ibon Fernandez Iradi lasartearrarena kasu… Horregatik, presoen oinarrizko giza eskubideak urratzen dituen politika kriminal hau ozen SALATU nahi dugu. Eta horregatik, Bilbon larunbat honetan Sarek deituta egingo den manifestazioan parte hartzeko deia egin nahi dugu Usurbilgo EHBildutik.\nEz dugu dudarik presoen afera konpontzeko eta bakea lortzeko, euskal jendarteak egiten duen lana ezinbestekoa dela, eta horretan Kalera Kalera gisako ekimenek duten garrantzia. Gure indarretan sinestu behar dugu. Gai gara. Luhusuko atxiloketen harira izan ziren manifestazio eta ekimen jendetsu eta anitzek ahalbidetu zuten “bakearen artisauak” etxeratzea. Bidea hori dela argi dugu, eta kasu honetan ere, Espainia eta Frantziako estatuak mugiarazteko eta behingoz giza eskubideak eta legeak errespetatuz, gai honetan urrats finkoak emateko herri mobilizazioak dira giltza.\nGu gara giltzarriak, gutariko bakoitzaren ahalegin eta borondatea. Abenduan piztu dugun kandela ez dezagun itzali, eta bete ditzagun orain Bilboko kaleak. Entzun gaitzaten, espetxeak hustutzeko, kaleak bete behar ditugu. Larunbatean Bilbora!”\n“Usurbilgo gazteok salatzen dugu! Horregatik larunbatean Bilbon izango gara. Urtarrilaren 14an Bilbon izango gara, presoen eskubideen alde, konponbidearen eta askatasunaren alde”.\nAbenduaren 28an Usurbilgo Kaleragunean Ernai eta Aitzina gazte erakundeetako 400 militanteek egindako agerraldian bat egin zuten Sare mugimenduak euskal presoen euskal herriratzea eskatzeko Bilbon deitua duen manifestazioarekin.


105 Ebaluazio hezigarria, euskara eta gaztelania lantzeko baliabideak LHn :: ikasi :: Udako Euskal Unibertsitatea\n105 Ebaluazio hezigarria, euskara eta gaztelania lantzeko baliabideak LHn\nHasiera-data: 2022(e)ko urtarrilaren 17a\nAmaiera-data: 2022(e)ko martxoaren 3a\nIkasketa esanguratsutik abiatuta, ebaluaziorako galdera/erronka joko digital interaktibo bat erabiltzea proposatzen da. Komunikaziorako pizgarri dira talde erronkak. Hala, ebaluazio hezigarria xede, ikasleek azken ataza egin beharko dute taldean, tresna digitala baliatuta. Horretarako, baina, lehenengo, galdera/arazo errenkadari erantzun beharko diote. Azken ataza aukera bat da benetako ikasketarako: errealerako non lehentasuna izango duten ikasleei esanguratsuak zaizkien alderdiek. Aurkeztutako joko digitala LHko hizkuntza nahiz literatur edukien barneratzea neurtzeko baliagarria da. Askotariko probak gehitu diezazkioke irakasleak jokoari, hala nahi izanez gero (Excel bat beteta): ipuin bat kontatu taldekideen artean, kopla bati segida eman, …\nBestalde, behin honako ikastaroa eginda, irakasleek lortuko dituzten konpetentziak hauek dira: “Aditua gelan ikasteko egoerak proposatzeko, aplikatzeko eta ebaluatzeko” eta “Ikasleen lorpenera bideratuta dago”.\nIkasleek, berriz, honako konpetentziak eskuratuko dituzte (Iturria: Heziberri 2020);\n-“Ikasten ikasteko konpetentzia: pentsatzen jakitea eta ikastea”. Baliabide kognitiboak modu estrategikoan erabiltzea, ikasitakoak beste egoera batzuetara mobilizatuz eta transferituz.\n-“Komunikazio-konpetentzia eta konpetentzia-digitala: komunikatzen jakitea”. Komunikazio-, hizkuntza- eta literatura-konpetentzia: Hizkuntzak eta Literatura.\nInpaktuari dagokionez, feedbackaren ondorioa gailenduko da: “Feedbackak gizarteari eragingo dio, eta horrek eragina izango du berriro ere ikaslearengan (ALTE, 2020).\nIkastaroaren balio erantsia ikasketa esanguratsua da. Are gehiago, koronabirusaren testuinguruan, beharbada. Ezagutzen eta gaitasunen multzoak ez badu hizkuntzaren benetako erabilerarako, bizitzarako balio, ez al da alferrik?\nKazetaritzan lizentziatua, Haur Hezkuntzako goi-mailako teknikaria eta euskara irakaslea. Egun, AIZU! aldizkarian kolaboratzaile, HABEn aztertzaile eta Etxepareko irakurlea Txilen.\nIdazle klasiko baten literatur lana ezagutzea.\nIdazle klasikoaren unibertsalizazioaz jabetzea.\nKlasikoak gaur eguneko kultur adierazpideetara ekartzea eta batez ere emakumeen lanak ikusaraztea.\nHizkuntzaren forma zaharrak aztertzea eta egungo moduan ematea, indarrean dauden hizkuntza arauekin.\nErabakiak taldean hartzen trebatzea.\nIdeien arteko loturak eginda ondorioetara iristea eta estrapolazioak egitea.\nNorberaren gaitasun digitala hobetzea.\nLandutako edukiak ebaluatzea.\nIpuin, kontakizun, poema eta bertso laburrak denen artean irakurri eta entzun.\nLiteratura-testuak irakurtzearen aldeko interesa izan.\nNesken eta emakumeen ekarpenak agerian jarri.\nIdazketaren arauak errespetatzearen aldeko jarrera izan.\nTaldean ikasteko lanetan lagundu eta elkarlanean aritu.\nInformazioa balioetsi eta adierazi (argudioak azaldu, arrazoiak eman, etab.).\nTestu-prozesadoreetako zuzentzaile ortografikoak erabili.\nPlangintzaren eta egindako lanen ebaluazioa egin eta hobekuntza-proposamenak landu.\n1. astea: Ebaluazio hezigarria eta jokabide egokiak\n2. astea: : Ekintza komunikatiboa: “Nik zita bat nuen Bernart Etxeparekin...”.\n3. astea: Arazoa/problema; “...baina larehunda piko urtez berandutu naiz...”.\n4. astea: Testuingurua, anitza; “...harrigarriena da....\n5. astea: Feedbacka; “...Bernart Etxeparek itxadon egin nauela”. (5 ordu)\n6. astea: Proiektua


Saint-Jean-devant-Possesse - Wikipedia, entziklopedia askea.\nArtikulu hau Marneko udalerriari buruzkoa da; beste esanahietarako, ikus «Saint-Jean».\nSaint-Jean-devant-Possesse Frantziako udalerria da, Marne departamenduan dagoena, Ekialde Handia eskualdean. 2013an 49 biztanle zituen.\n48° 52′ 17″ N, 4° 47′ 51″ E / 48.8714°N,4.7975°E / 48.8714; 4.7975Koordenatuak: 48° 52′ 17″ N, 4° 47′ 51″ E / 48.8714°N,4.7975°E / 48.8714; 4.7975\nBussy-le-Repos, Possesse, Vanault-le-Châtel, Vanault-les-Dames eta Vernancourt\n16 (%50) 16 (%50)\n2007an Saint-Jean-devant-Possesse udalerrian erroldatutako biztanleak 49 ziren. Familiak 20 ziren, horien artean 4 pertsona bakarrekoak ziren (4 bakarrik bizi ziren emakumeak eta 4 bakarrik bizi ziren emakumeak), 8 seme-alabarik gabeko familiak ziren eta 8 seme-alabak dituzten bikoteak ziren.\n2007an 28 etxebizitza zeuden, 21 familiaren etxebizitza nagusia ziren, 1 bigarren erresidentzia bat zen eta 6 hutsik zeuden. Etxebizitza guzti hauek 28etxeak ziren. 21 etxebizitza nagusietatik 17 bere jabearen bizilekua ziren, 2 alokairuan okupaturik zeuden eta 2 doan lagata zeuden; 1ek bi gela zituen, 3 etxek hiru zituzten, 4 etxek lau zituzten eta 12 etxek bost zituzten. 19 etxek euren parking plaza propioa zuten azpian. 9 etxetan ibilgailu bat zegoen eta 9 etxetan bat baino gehiago zituzten.\nSaint-Jean-devant-Possesse udalerriko biztanleria-piramidea 2009an .\n2007an lan egiteko adina zuten pertsonak 27 ziren, horien artean 17 aktiboak ziren eta 10 inaktiboak ziren. 17 pertsona aktiboetatik 16 lanean zeuden (8 gizon eta 8 emakume) eta 1 langabezian (1 emakume eta 1 emakume). 10 pertsona inaktiboetatik 6 erretiraturik zeuden, 1 ikasten zegoen eta 3 "bestelako inaktibo" gisa sailkaturik zeuden.\n2000. urtean Saint-Jean-devant-Possesse udalerrian 7 nekazaritza-ustiategi zeuden.\nAzken aldaketa 10 azaroa 2020(e)an, 15:21(e)tan


Inishouse abuztuaren 2ean irekiko du.\nAurten egoera aldakor bati aurre egiteko prest egon behar gara: aurrez aurre ikusiko garen uneetako eta izan litekeen konfinamenduaren arautegiaren ondorioz onlinera igarotzeko ere. Izan ere, jadanik 1. egunetik hainbat maila online egongo dira.\nNire Onlineko Zerrenda\nSaia zaitez ordenagailu bat eskuragarri izaten, pantaila handia izatea lagungarria da. Zentrora ekartzeko asmotan bazaude, eramangarria izan behar da.\nEtxean konexio ona beharko duzu, egun, fibra azkarrena litzateke. Zenbait hornitzailek beste batzuk baino konexio fidagarriagoa eskaintzen dute. Etherneteko kable baten bidez konektatzea wifiaren bitartez konekatzea baino hobea izaten da, baina bi sistemak dabiltza.\nZure kamera eta mikrofonoak funtzionatzen dutenaz ziurta zaitez.\nMobila erabiltzekotan, fitxategiak bidali eta jasotzea ahalbidetzen dizun gailu bat izatea komeni da.\nWhatsapp eta emailari adi egon, irakaslea eta zure arteko harremana izango baita.\nInishouse Liveko eta asteroko bideokonferenetzien linkei dagokionez, pasahitzak gordetzen saiatu.\nInishousen beti ikaskuntza uztartuko ikastaro bikainak eskaini izan ditugu: onlineko zuzenketarekin, eremu sozialekin, posta elektroniko eta ikastaro egituratuekin; etxetik lan egiteko prestatuak, astero bidalitako eleberri eta esteken eskuz. Klasea kontuko %20a besterik ez inguru da.\nAurten klaseak metodo eta material berriekin egokitu berriko zentroan, aurrez aurreko saioetan; edota moldatutako gune digital batean, Inishouse Liven, non zure irakasleak zu eta zure ingurunea ezinhobeto ezagutzen dituen, emango dira.\nDakizunez, ikasle askok online oso ondo lan egin dute, eta maila guztietan azterketak gainditu dituzte. Baita gazteenak ere, etxetik ongi ibili dira. Onlinen ingelesa ikasteko aukerak aurrez aurre ikastekoak bezainbeste dira, baliteke gehiago ikastea!\n09 IRA 2020 – 26 MAI 2021\n04 IRA 2020 – 28 MAI 2021\n25 – 26 MAI 2021


Gipuzkoako Haur eta Nerabeen zuzendariari eta Azpeitiko alkateari - Uztarria (Azpeitia)\nGipuzkoako Haur eta Nerabeen zuzendariari eta Azpeitiko alkateari\nF.J Larrañaga, I.Odriozola eta A.Altuna | Iritzia\n2008ko urr. 30a, 10:10\nGipuzkoako Foru Aldundiko Haur eta Nerabeen zuzendari Jose Ignacio Insausti Mujikari eta Azpeitiko Alkate Iñaki Errazkini:\nJose Ignacio Insaustiri: babesik gabeko adin txikikoak artatzeko errekurtso faltaz kexatzen zara, eta Azpeitian, ia milioi bat euro ordainduta, etxebizitza bat hartu duzue adin txikiko hauentzat. Etxe honek 300 metro koadro ditu, 75 metro koadroko terraza aterpe eta guzti, igerileku pribatua. Diru honek zure poltsikotik atera behar balu, horreka xahutuko al zenuke?\nZuk etxebizitza hori gure auzoan inposatu egin diguzu, inolako kontsultarik egin gabe, informazio argi eta zehatzik eman gabe, eta beti erdizkako kontuekin zabiltzala. Auzo honetako gehiengoa etxebizitza honen aurka dagoela gogorarazten dizut. Guk, etxebizitzari beste erabilera bat ematea proposatu genizun -tratu txarrak jasandako emakumeentzat izatea etxebizitza hori-, baina horrek ez dizu balio. Zerbait gertatzen bada, erantzule izango al zara?\nIñaki Errazkin Azpeitiko alkateari: zu etxebizitza hau zure herrian kokatzearen aldekoa zara. Zure auzoan jarriko al zenuke? Eskaini ezazu alternatiba bat bederen.\nGainera, azken hogei egunetan hiru aldiz joan gara udaletxera, eta ez gaituzu hartu. Zure idazkariak aintzakotzat hartu gaitu, baina zure berririk ez dugu. Noiz emango diguzu hitzordua adin txikikoen etxebizitzari buruz hitz egiteko? Alkate Jauna, ohartzen al zara, arazoak badaude, hauek Arrian bakarrik ez direla izango? Guk gure etxeak itxi ditzakegu, baina herriko dendariek beraien dendak ere itxi egin behar al dituzte? (Azkenaldiko gertakari larriak aipatu gabe).\nZure herritarrek etxebizitza honi buruz zure posizionamendu zein den jakiteko eskubidea dute, eta zuk hori adierazteko betebeharra. Eta eskaera bat egin nahi genizuke: pentsa ezazu zure herritarren segurtasunean, ez zure programa politikoan (bakarrik).\nazpeitiarrak | 2008-10-30 : 12:10\nGaldera bat.Haur eta gaztetxo hoiek non sartzea proposatzen duzue kobazuloetan? Edo agian nafarroako lautadetan kontzentrazio eremu bat montatuko dugu...faborez! humanitate pixka bat faborez!\nAh eta alkateak ez diela atenditu gezurra da badakit hor bizi den jendeak esanda bilerak eduki dituztela alkatearekin.\nTxipliTxaplaPum | 2008-10-30 : 12:10\nNi ere ez nago ados eta nik bezela pentsatzen duen jende asko dago. Espero dut herriko neskarik ez bortxatzea, beste leku askotan gertatu den bezala.\nTxipliTxaplaPum | 2008-10-30 : 14:10\nEgia da hori ere, baino arazoak besterik ematen ez dituztela ere egia da. Zornotza, Billabona, Tolosa, Donosti, Bilbon, bizkaiko herri txiki batzutan....egunkarietako edizio digitaletara jo besterik ez daukagu ikusteko arazo ederrak izan dituztela. Gaztetxo hauei 160 miloiko etxea? Bertakoak baino hobeto bizitzen? Bai gurasorik gabe daude, txikitatik umezurtz, etab, etab...baino hau gehitxo iruditzen zait. Ni inmigranteen alde nago, dudarik gabe. Baino hau beste era bateko kontua da. Nik ulertzen dut pertsona hauek ez nahi izatea gaztetxo hauek ondoan edukitzea. Beraiek jakingo dituzte izan dituzten arazoak. Arazorik ez balute emango ez lidake axolako, baino itxuraz, hemen ere hasi dira arazoak ematen. Nork nahi du orainarte auzo baketsu bat izan dena, goizetik gauera pake hori perturbatua izatea? Agian hanka sartuko dut esango dudanarekin baino, marokiarrak badira, zergatik ez dute marokon egiten umezurtz hauentzako babes-etxeak? bertakoak badira normalena hala izango litzateke.\nazpeitiarrak | 2008-10-30 : 14:10\nbeste batzuentzat ere deserosoa da azpian taberna edukitzea eta plazan edo aldezaharrean bizi direnak asteburuetako zaratarekin seguru kexatuko direla eta taller bat inguruan montatzen diotena ere seguru grazirik ez diotela egingo edo funeraria edo...baina hori da konbibentzia ez? bestela joan mendira bizitzera. Eta arazoak sortu dituztela? batzuk. Hortik jeneralizatzea ere...haseratik prejuizio horrekin hartzen baditugu...integrazioa bilatzea ezinezkoa. Eta kontuan hartu gaztetxoak direla, umezurtzak, oso oso bizi gogorra izan dutela. Asko beraien familiak espulsatuak...saiatzen al gara ume eta gaztetxo hauen lekuan jartzen? Arazoa bai da beraiek dutena...eta gu berriz ere gure egoismotik hitzegiten...en fin...\nTxipliTxaplaPum | 2008-10-30 : 18:10\nGaur gertatu den gertaera bat jartzera nator. Ni ez naiz generalizatzen dituen horietakoa, baino uf, nere etxe ondoan ez mesedez. Goizeko 4tan lotan zaudela esnatzeko moduko ixkanbilarik ez dut nahi nere ondoan. Hona gaur Tolosan gertatu dena:\njefi | 2008-11-11 : 17:11\n"Azpeitiarrak", urrunetik gauzak beste era batetara ikusten dira, eta nik ere zu bizi zaren tokian bizi banintz (ez dakit non bizi zaren baina Arriatik gertu ez, hori seguru) agian gauza bera esango nuke, baina zer pentsatuko zenuke etxebizitza hori zure etxe ondoan balego? Aldundiari garantiak eskatu eta beste aldera begiratzen badu? Aldundiak berak mespretxuz hitzegiten badu gazte hauengaitik (eta hala dela ziurtatzen dizut)? Aldundiak legea betetzearren ume hauek etxe batzuetan "aparkatu" eta enpresa batzuen esku utzi ondoren, eskuak garbitzen baditu, eta arazo hori zuk etxe ondoan jasan behar bazenu?\nGauza bat esango dizut: ume hauetako bakoitza ia 6000 euro kostatzen da hilean, etxebizitza aparte, eta diru hori zure eta nire poltsikotik ateratzen da. Hau gutxi balitz, milioi bat euroko etxebizitzak jartzen dizkiete. Eta hau gutxi balitz, integrazioak ez du funtzionatzen. Zerbait ez gara ondo egiten ari. Diru hori xahutu behar den ala ez ez dut kuestionatuko, baina giru guzti horrekin GAUZAK HOBETO EGITERIK BADAGO.\nEta emaitzak hobetzen ez diren bitartean, ez ditugu nerabe horiek gure etxe ondoan nahi. Garantia osoarekin, bai, baina hori eskatu eta aldundikoek beste aldera begiratzen dute.\nNola nahi duzu jendea egotea? Gure etxeetan ere adin txikikoak badaude, non dira beraien eskubideak? Non da beraien segurtasuna?


Berpiztu da Santa Katalinako lorategi botanikoa - Añana - Alea.eus\nBerpiztu da Santa Katalinako lorategi botanikoa\nErredakzioa 2021-05-15 08:01\nSanta Katalinako lorategi botanikoan jarduera ugari egin daitezke. PHOT.OK\nMaiatzean loratuko dira Trespondeko lorategi botanikoan landatu dituzten milatik gora espezie berriak; Badaiako Santa Katalinako inguruan publikoaren harrera hobetzeko modua ere hobetu dute.\nBadaiako Santa Katalinako lorategi botanikoak milatik gora bisitari jaso ditu irekieraren lehen hilabetean. Apirilean hainbat mugikortasun murrizketa ezarri badira ere, asteburuetan, ehunka lagun hurbildu dira Trespondeko paraje ikusgarriaz gozatzera. Hain zuzen ere, ilara batzuk sortu dira egunotan lorategiaren sarreran, eta, beraz, sarrerak online erostea gomendatu dute Santa Katalinara joan aurretik.\nLorategi botanikoa apiriletik zabalik egon den arren, astean zehar publikoari itxita egon da, hainbat konponketa eta landare berriak kokatzeko lanetan ibili baitira bertako langileak. Landaketa haraneko barrenean eta aromatikoen eremuan zentratu da. Hartara, kolore gorri eta laranjak dituzten espezieak landatu dituzte "suzko argigunea" deituriko partzelan, eta "aireko soilgunean" zuria nagusi duten landareak; "uraren soilgunean", berriz, kolore urdineko landareak kokatu dituzte. Gainera, aromatikoen eremuan, landare usaintsuak, sendabelarrak eta sukaldaritzan erabilgarriak diren espezieak erein dituzte, baita txilarrak ere.\nSanta Katalinako arduradunek adierazi dutenez, maiatzean beroarekin batera landare jarri berrien hazkuntza ahalbidetuko da, eta lorategiaren barruan jarduerak hasi ahal izango dituzte.\nGainera, maiatzetik aurrera, abian da dibertsitate funtzionala duten bisitariei zuzenduriko proiektu berri bat. Horren asmoa mugikortasun arazoak edo gorrak diren pertsonei lorategira sartzeko eta bertako jardueretan parte hartzeko gainerako bisitarien antzeko baldintzak eskaintzea da. Aldez aurretik erreserbatuta, mugikortasun urriko pertsonek Jolette aulki bat izan dezakete naturagune osoan zehar mugitzeko. Gainera, gorrek zeinu-interprete baten laguntza izango dute lorategi botanikoaren esparruan egiten diren jardueretan parte hartu ahal izateko.\nIzan ere, hurrengo hilabeteetan, kultura, natura eta aisialdiarekin lotutako hainbat jarduera antolatu dituzte Santa Katalinako arduradunek. Tartean, hilero, bi larunbatetan, Arabako Bonsai Elkarteko kideak bonsaien erakusketa-gunean izaten dira, aleak diseinatzen eta zaintzen. Lan horiek jendearentzat irekiak dira eta ale horiek zaintzeko teknikak erakutsiko dituzte. Bestalde, maiatzaren 23an, euskal mitologiaren inguruan ipuin-kontaketa bat izango da lorategian, 13:00etatik aurrera, Ane Gebararen eskutik.


Historia ikasteko jolas dibertigarrienak\nElige: Batxilergoa Bigarren Hezkuntza Lehen Hezkuntza\namerikaren aurkikuntza (zaila)\nbizantziar artea: obrak\nenperadore erromatarrak (zaila)\nespainiako filipe ii.a (erraza)\nerrusiako iraultza (erraza)\narte etruskoa: obrak\ntaula periodikoa garatu zuten zientzialariak\narte paleokristaua: lanak\narte grekoa: etapak\nborboien dinastia: karlos iv.etik gaur arte\nmendeko adimen handiak. time 100\nelementu kimikoak: aurkikuntza xix. mendean\n29ko crack-a (zaila)\nxvii. mendeko gertaera garrantzitsuak (erraza)\ntrantsiziotik gaur egun arte (zaila)\nxvii. eta xviii. mendeetako filosofoak\nxvii. mendeko gertaera garrantzitsuak (ertaina)\ngerra hotza (erraza)\narte gotikoa: pintoreak\ngizakiaren bilakaera: homo generoa\narte klasikoa: ordena erromatarrak\nalfontso xiii.a espainiakoa (nekez)\nhamahiru kolonien iraultza eta aebko independentzia (zaila)\nespainiako karlos i.a (zaila)\ninpresionismoa: egileak eta lanak\nespainiako alfontso xiii.a (erraza)\nfilosofia garaikidea: obrak\nantzinako artea: obrak\nespainiako gerra zibila (erraza)\nmesopotamia: garai artistikoak\nxvii. mendeko gertaera garrantzitsuak (zaila)\nxix. mendeko gertaera garrantzitsuak (ertaina)\nxix. mendea espainian (zaila)\nespainiar errenazimentua: obrak\nmendeko arte eta entretenimendu munduko jendea. time 100\nelementu kimikoak: aurkikuntza xviii. mendean\nxviii. mendeko gertaera garrantzitsuak (zaila)\nlehen mundu gerra (zaila)\narte islamiarra: obrak\nhamahiru kolonien iraultza eta aeben independentzia (erraza)\ngerra hotza (zaila)\narte islamiarra espainian: etapak\nunibertsoaren jatorriaren ereduak\nantzinako artea: etapak\nespainiako konstituzioak (erraza)\nespainiako filipe iii.a (zaila)\nxx. mendeko gertaera garrantzitsuak (zaila)\nespainiako aztarnategi arkeologikoak (zaila)\nhistoriaren etapak (amerika)\nborboien dinastia: filipe v.etik karlos iv.era\nlehen mundu gerra (erraza)\nxix. mendeko gertaera garrantzitsuak (zaila)\ngerra arteko aldia (erraza)\nespainiako konstituzioak (zaila)\npablo picasso: aldiak\nmundu klasikoa: garai historikoak\nantzinako erromako literatura: obrak\nfilosofia modernoa: obrak\nespainiako filipe iv.a (zaila)\nenperadore erromatarrak (erdi)\nespainiako filipe ii.a (zaila)\namerikaren aurkikuntza (erraza)\ngiza eboluzioa: autralopithecus\nv. mendetik xvi.era bitarteko filosofoak\neventos importantes del siglo xiii (medio)\nkolonaurreko artea: etapak\nerromantizismoa eta errealismoa: autoreak\nerdi aroko filosofia: autoreak\narte etruskoa: etapak\ndenbora geologikoa: erak\nxviii. mendeko gertaera garrantzitsuak (ertaina)\nfrantziako iraultza (zaila)\nxix. mendeko gertaera garrantzitsuak (erraza)\ndenbora geologikoa: aldiak\narte grekoa: obrak\npablo picasso: obrak\narte erromatarra: obrak\ngiza eboluzioa: paranthropus\narte gotikoa: arkitektura\nxv. mendeko gertaera garrantzitsuak (ertaina)\nespainiako karlos i.a (erraza)\nkarlos ii.a (erraza)\ntoki errealak. espainiako ondare nazionala\nerromantizismoa eta errealismoa: egileak eta lanak\nerrege katolikoak (erraza)\neventos importantes del siglo xiii (fácil)\nelementu kimikoak: antzinateko aurkikuntza\nfilosofia erromatarra: obrak\nxx. mendeko gertaera garrantzitsuak (erraza)\nespainiako karlos iii.a\nespainiako gerra zibila (zaila)\ndenbora geologikoa: eoiak\nfilosofia grekoa: obrak\nfrantziako iraultza (erraza)\narte erromanikoa: obrak\nerrusiako iraultza (zaila)\ngizakiaren bilakaera: homo aurreko generoa\narte klasikoa: ordena grekoak\nartea xix. mendean: etapak\nxv. mendeko gertaera garrantzitsuak (erraza)\ndiez obras de la arquitectura contemporánea en españa\nfilosofia grekoa: autoreak\nZein gai nahiago duzu jotzen hasteko ...\nIKTen jatorria eta etorkizuna\nHiriak denboran zehar\nMende bakoitzeko gertaera garrantzitsuak\nJolastu publizitaterik gabe eta etekin gehiagorekin urteko 11,95 € soilik ordainduta\nSarbidea zure hezkuntza unibertsoan\nBigarren Mundu Gerrako borrokak\nNor da, zer gertatu da?\nKokatu denboran jokoak galdetzen dizun pertsonaia edo gertaera bakoitza.\nMendeko heroi eta inspiratzaile eragin handienak. Time 100\nCientíficos y Pensadores más influyentes del Siglo XX. Time 100\nAukeratu, hainbat aukeren artean, denbora-lerroan nabarmendutako pertsona, lana edo mugarri historikoa.\nMendeko eragin handieneko buruzagi eta iraultzaileak. Time 100\nJolastu istorioaren "arrastatu eta jaregin" gertaerak, lanak eta protagonistak gertatu edo bizi ziren unera arte.\nJolastu mugikorretik edo tabletatik\nIkusi erosoen sentitzen zaren erritmoan nola, noiz eta non nahi duzun!\nDidactaliaren Timeline jokoak gailu mugikor eta tableta mota guztietara egokitzen dira.\nAprobetxatu aukera edozein unetan eta tokitan Historiari buruzko ezagutzak hobetzeko.


Korrika txikia egingo dugu igandean Txerloian - CD Anaitasuna\nKorrika txikia egingo dugu igandean Txerloian\nAnaitasunak bere babesa eman nahi dio aurten ere Korrikari. Harago joanez, Korrikaren aldeko eguna ospatuko dugu Txerloian datorren igandean, martxoak 24, mutilek Deusto Donostia taldearen aurka jokatuko duten partidan. Atsedenaldian Korrika txikia egingo dugu, eta ondoren mezua irakurri.\nDatorren igandean, martxoak 24, Ohorezko Mailako mutilen taldeak Txerloian Deusto Donostia taldearen aurka jokatuko du neurketa, 17:00etan. Egun horretan errifen bitartez jasotako diru guztia dohaintzan emango dio Anaitasunak Azkoitiko Korrika Batzordeari. Gainera, Txerloian Korrika txikia egingo dugu atsedenaldian eta zelaira bertaratutako edonork izango du ekimenean parte hartzeko aukera. Zelai barruan, baina berdegunetik kanpo lekukoaren atzetik bi itzuli emango ditugu, eta ondoren lekuko barruan gorde dugun mezua irakurriko dugu. Neurketa ikusteko sarreraren prezio orokorra 7 euro da, baina Korrika laguntzaileek 5 eurotan lortuko dute zelaira sartzeko sarrera.\nHorregatik guztiagatik, Anaitasunak dei egiten die herritar guztiei partida egun horretan Txerloira joateko, eta nola ez, atsedenaldian egingo dugun Korrika txikian parte hartzeko. Iaz Marea Urdina ekimenaren aldeko partida egin zuen Anaitasunak, eta errifen bitartez jasotako 800 euro dohaintzan eman zizkion Marea Urdinari. Bide batez, mutilei lehen postuagatik borrokan jarraitzeko indarra emateko aukera izango da igandean.


JALGI HADI MUNDURA: 47. saioa DIASPORAREN EGUNA\n2020(e)ko irailakren 10(a), osteguna\nIrailaren 8an DIASPORAREN EGUNA elkarrekin ospatu genuen. Horretarako taldeko lagunak elkartu ginen eta ekimena antolatu egin genuen. Munduan ikasten ari diren lagun gehiago ere gonbidatu genituen gurekin egun berezi horretan egoteko eta elkarrekin gozatzeko.\nBeraz, hainbat jolas egin genuen eta oso tarte atsegina izan genuen, bi orduko saioan...\nZer da diaspora? Zortzigarren probintzia dela diaspora esaten dute askok. Zer esan nahi du horrek? Euskal Herritik euskaldun askok emigratu behar izan zuen, eta ondorioz mundu osoan euskaldun ugari bizi da. Hori dela-eta, euskal kultura eta euskara zabaltzen hasi ziren eta euskal etxeak sortu, euskal kultura zabaltzeko asmoz. Euskal etxeekin batera euskaldun arbasorik ez zuen lagun asko ere euskal etxeetara hurbiltzen joan dira, euskal kultura maitatzen hasiz eta bultzatuz. Euskara euskaldunon hizkuntza da eta euskal kulturaren ardatza, Euskal Herriari izena eta izana ematen baitio. Mikel Laboak dioen bezala: herria da gorputza, hizkuntza bihotza. Eta horrela sentitzen dugu Euskal Diasporan bizi garen hainbat eta hainbat euskaldunok, eta horretan gabiltza, euskarak sortarazten digun maitasuna adieraziz eta hizkuntza honi gure bultzada emateko ahaleginean.\nBeraz, euskal kulturarentzat eta euskararentzat euskal diasporako euskaldunen ekarpena oso inportantea da. Horrek gure hizkuntzari eta kulturari prestigio soziala ematen dio, bai Euskal Herri mailan eta bai Mundu mailan, bide batez Euskal Herrian bizi garenon euskaltzaletasuna sendotuz. Horregatik gero eta ugariagoak dira Diasporako euskaltzale eta Euskal Herrikoen arteko harremanak estutzeko sortzen diren erakundeak eta taldeak: Etxepare institutua, Mintzanet, Jalgi Hadi Mundura eta abar.\nHonela antolatu genuen gure egitekoa:\nVALE eta ANDREA\nANI eta GORKA\nZENBAKI JOLASA (GORA BEHERA)\nSARA eta BEA E.\nNOEL eta BEA P.\nZER DAGO POLTSAN?\nbukatzeko, partaideen artean aukeratutako kanta bat\nHauek dira partaide batzuen aldetik jaso ditugun iritziak:\n1. Me pareció muy buena. Se respetaron los turnos para hablar, todos permanecieron atentos las dos horas. Los juegos me parecieron apropiados para la participación del grupo. Se respetaron las individualidades y las capacidades de cada uno.\nEl euskara fue el protagonista\n(Oso ona iruditu zait. Hitz egiteko txandak onartu dira, eta denok erne egon gara bi orduetan. Jolasak egokiak iruditu zaizkit talde osoak parte hartzeko. Bakoitzaren gaitasunak errespetatu dira. Euskara izan da protagonista.\n2. Ederra entzun eta ulertu euskara pixka bat. Eskerrik asko! Hizketan ikasi gustatzen zait.\nMuy cálido el grupo conteniendo, jugando y estimulando a continuar aprendiendo con alegría\nMe gustó la propuesta. Es la mejor forma de "acostumbrar el oido" y fijar vocabulario.\n(Talde oso atsegina eta maitakorra izan da, ikasteko, jolasteko eta grina pizteko alaitasunez. Proposamena gustatu zait. Ikasteko modurik onena dela uste dut: belarria egiteko eta hiztegia finkatzeko.)\n3. Gaurko saioa ederra izan dela esango nuke, talde honi esker euskaraz gozatu baitut. Eskerrik asko gonbidapenagatik!\n4. Gaurkoa zoragarria izan da!!! Gainera astero elkartzea gure arbasoen hizkuntza hitz egiteko inportanteena da, lagunen arteko solasaldiak!! Eskerrik asko taldeari jarrera hain ona izateagatik.\n5. Oso jarduera garrantzitsua izan da, bai ikasleentzat eta bai taldekoentzat, diasporan bizi diren ikasleen jarrera ikusteko. Diasporan euskara jakitea ez da beharrezkoa eta egiten dugunok euskara eta Euskal Herria maite ditugulako egiten dugu.\n6. Zirraragarria izan da niretzat gaurko saioa. Hego Amerikako horrenbeste partaiderekin elkartzea. Zortzigarren lurraldeko lagun berriak euskara ikasten ikusteak hauspoa ematen digu euskarazaleoi. Gora zuok!\n7. Zaila da hain maila desbedinetako jendearentzat egokia den zerbait antolatzea. Edonola ere ondoen irten diren jolasak Uruguaikoek eta Argentinakoek antolatu dituzuenak izan dira, nire ustez, agian hasiberrien maila ondoen ezagutzen duzuelako.\nEtiketak abestiak, diaspora, elkarrekin, euskal etxeak, Euskal Herria, euskal kantak, euskaldunak, euskara, Hego Amerika, Jalgi Hadi Mundura, jolasak\nxorino 2020(e)ko irailakren 10(a) 00:24\nMikel Laboak zioen herria da gorputza, hizkuntza bihotza, beste askok bezala, baina berez esaldi hori HERRIA DA GORPUTZA HIZKUNTZA BIHOTZA Xalbador poeta eta bertsolariarena da:\nbi lagun ari ziren ez ta bai betean;\nerdaraz mintza baitzen, berak jakin nola:\n"Gora Euskal Herria", frantsesez ziola.\nBertzea oldartu zen euskara garbian:\nHori dugu berexik guk Euskal Herrian,\nlaino pean bezala galduak gabiltza,\nerakatxi nahi ditut nik puskak elgarri,\ngure hizkuntza eta gure Euskal-herri.\nBatzuk herriaz oroit, euskaraz ahantzi


Berdinsarea - Nortzuek osatzen dute Berdinsarea\nNortzuek osatzen duten BERDINSAREA\n+ 1 kuadrilla\n* 1 kuadrilla\nEAEko biztanleen %\nHedatuz doan sarea\n· Ayala / Aiara\n· Alegria Dulantzi\n· Oion / Oyon\n· Laudio / Llodio\n· Aiaraldeko Koadrila / Cuadrilla de Ayala\nBerdinsarearen mugarriak 15 urteko ibilbidean\n+ Emakunderekin eta Foru Aldundiekin hitzarmenak Berdinbidean programarako. + Emakumeen eta gizonen tokian tokiko berdintasunerako Europako Gutuna (2006) sortzen eta sustatzen parte hartzea. + Beldur Barik programa, nerabeak eta gazteak indarkeria matxistari buruz sentsibilizatzeko eta prebenitzeko (2009). + Beldur Barik: Indarkeria sexistaren aurkako neska-mutilentzako gida. + EAEko emakumeen eta gizonen berdintasunaren alorreko esparru-ordenantza (2012). + Virginia Woolf Basqueskola, emakume hautetsien ahalduntzea indartzeko (2012).\n+ Emakumeen aurkako indarkeria kasuen aurrean jarduketa publikoetarako gomendioak (2014). + Berdintasunaren aldeko hautetsien ekimena. Berdintasunaren aldeko alkateen lantaldea, Gizonduz (2017). + 2018ko ekainean Bilbon egin zen CEMR-ren hitzaldia antolatzea: “CEMR Conference: equality, diversity and inclusion”. + Udal-araudian Generoaren araberako Eraginaren Aldez Aurreko Ebaluaziorako Gida (2018ko Gidan argitaratua). + “Indarkeria matxistaren biktimak erreparatzeko tokiko ekintzak” gida (2020).


Debagoieneko ezker abertzaleak giza kateak egin ditu asteburuan - Debagoiena - Goiena.eus\nDebagoieneko ezker abertzaleak giza kateak egin ditu asteburuan\nArritxu Barruso 2010-12-19 13:08\n'Orain legalizazio' lelopean Bergaran, Arrasaten, Aretxabaletan, Eskoriatzan eta Oñatin giza kateak egin dituzte aste bukaera honetan. Prozesu demokratikoan urrats bat gehiago emateko hurrengo asteetan independentista eta sozialista guztiak batuko dituen alderdi berria sortuko duela azaldu du ezker abertzaleak: "Alderdi politiko berria legaztatzera goaz Madrilera, baina Madrilek ez du ezer oparitzen; ezker abertzalearen legeztapena Euskal Herrian lortu behar dugu".\nEzker abertzaleak Bergaran egindako giza kateak bi geldialdi izan zituen. Lehenengoa Jose Luis Elkororen etxepean izan zen eta bertan testu bat irakurri zuten: "Atzera begiratzeak aurrera nola egin erakusten digu. Jose Luisengatik ikasi dugu irabazi arte borrokatu behar dela. Gaur ezinezkoak diruditen garaipenak, bihar errealitate izan daitezke. Ikurrinaren legeztatzea eta Jose Luisen etxeratzea lortu genuen bezala, indarrak batuta ezker abertzalea legeztatzea ere lortuko dugu". Elkoro bera balkoira irten zen, giza katea agurtu zuen eta hunkituta abestu zuen Telesforo Monzonen Batasuna abestia.\nHain justu ere, bigarren geldialdia Telesforo Monzon jaio zen Olaso dorrean egin zuten eta Monzonek Euskal Herriaren alde egindako lana azpimarratu zuten: "Ezkertiar eta abertzaleak batu zituen Herri Batasunaren sortzaile eta buru izan zen bere heriotzara arte".\nBergarako giza katea Telesforo Monzonen Batasuna abestia kantatuz amaitu zuten.


Eta zer egin eta ikus daiteke Durangaldean? - Bloga - Euskal Herriko berriak - Basklink\nEta zer egin eta ikus daiteke Durangaldean?\nMendiak eta hiriak bat egiten dute Durangaldean (Bizkaia). Batetik Durango duzu; Bilboren ostean, Bizkaiko herririk handienetakoa. Bestetik, kilometro oso gutxira, Urkiolako natur parkea eta Anboto mendi ederra.\nDurango ezaguna da euskaltzale askorentzat, urtero ospatzen baita bertan Durangoko Azoka, euskal liburu eta disko azoka. Hala ere, azoka eder horretaz gain, baditu bisitatzea merezi duten hainbat leku eta festarako hitzordu garrantzitsu. Horietako bat San Antonio egunez, ekainaren 13an, Urkiolako San Antonio santutegiaren inguruan egiten den erromeria.\nDurango 30.000 bat biztanleko herri ederra da. Bilbo ingurutik urrunduz Bizkaiko herri handiena da. Bistan da, industria baduela, baina bertara hurbiltzean industria baino askoz gauza gehiago ikusteko aukera ere izango duzu. Historia luzea eta ondare aberatsa ditu Durangok.\nGernikako (Bizkaia) bonbardaketa da Espainiako Gerra Zibileko bonbardaketarik ezagunena, baina Durangon ere izan ziren bonbardaketak: lau egunez hiru sufritu zituen, izugarrizko sarraskia sortuz. Lehena eta handiena 1937ko martxoaren 31an izan zen. Goizeko 8:30ean hasi zen bonbardaketa, herriko merkatu eguna eta mezak ospatzen ari ziren momentuan. Merkatua eta Durangoko bi elizak bonbardatu zituzten. Bonbardaketa horietan 536 pertsona hil ziren.\nBonbardaketen ondoren berreskuratze-lan handiak egin ziren eta dira Durangon, eta egun ondare oso interesgarria duen herria da. Andra Mari elizaren eliz atari estalia (argazkian), adibidez, bonbardatua izan zen, baina berreskuratu zen eta, gaur egun, Espainiako estatuko eliz atari estali handiena da; zinez, ikusgarria. Hainbat jauregi eta alde zaharreko kale biziak ere ikusgarriak dira.\nUrkiolako natur parkea eta Anboto\nDurangotik oso kilometro gutxira Urkiolako natur parkea dago. Bertan hainbat mendi eder topatuko dituzu eta berezitasuna dute tontorrak kareharrizkoak direla, biziki ikusgarriak. Mendi garaiena Anboto da, 1331 metrorekin. Anbotoren iparraldeko magalean, euskal mitologiako Mari-ren haitzuloa ere bisita dezakezu. Urkiolako natur parkeko mendietan oinez zein bizikletaz ibili nahi duenak natur parkeko interpretazio-zentroan eskuratu ahal du informazio osoa.\nHorrez gain, ezin aipatu gabe utzi San Antonio egunez, ekainaren 13an, Urkiolako santutegiaren bueltan egiten den erromeria. Durangaldeko eskualdeko festa handienetako bat da. Ehunka lagun igotzen dira Urkiolara egun horrekin. Tradizioak dio santutegiaren kanpoaldean den "tximistarri" harriari 7 itzuli emanez gero, bikote-laguna mantendu edo topatuko duzula. Beraz, biziki ohikoa da jendea harriari itzulika ikustea. Denetatik izaten da egun horretan Urkiolan: meza, santuari bisitak, txakolin, sagardo, gazta eta beste hainbat bertako produktu ikusi eta erosteko aukera, erromeria... Horrez gain, baserriko produktu eta ganadu azoka ere ospatzen da.


Sobre la Alhambra en el arte moderno eu - arteederrenmuseoa - web.araba.eus\nSobre la Alhambra en el arte moderno eu - arteederrenmuseoa\nAlhambra eta Generalifea monumentu nazional izendatu izanaren 150. urteurrena ospatzeko, Alhambrako eta Generalifeko Patronatuak “Sobre la Alhambra en el arte moderno” erakusketa antolatu du.\nHautatutako obretako bat da Generalifekoa, Fernando de Amarica arabar artistaren mihisea, egile horri modu monografikoan eskainitako aretoetan eskuarki erakusten dena. Multzo horren zatirik handiena Amarica Fundazioarena da –artistaren ondare artistiko gehienaren jabea–, eta museoan dago gordeta modu iraunkorrean.\nErakusketaren arduradunen arabera, erakusketak lagunduko du Alhambraren gaia sakonago ezagutzen, eta, era berean, 1870eko hamarkadatik ia gaur egun arte monumentu horrek eta Granadako paisaiak artista askorengan eragindako lilura islatuko du. Hautaketan margolanak dira gehienak, besteak beste Sorolla, Rusiñol eta Zuloagaren obrak; 60 pieza, guztira.\nFernando de Amarica pintorearen obran, ezohikoa da penintsularen hegoaldean girotutako mihiseak aurkitzea. Bere paisaia gehienetan bizileku izan zituen tokiei loturiko eremu geografikoak ikus daitezke: Araba, Euskal Herria eta Errioxa edo Gaztela. Baina 1910ean, Amarica Granadara joan zen, eta han, obra honez gain, beste bat margotu zuen, Granada izenekoa. Hori ere gure bilduman dago.\nArabako paisaia-pintore honengan ohikoa den bezala, lanak espazioak sortzean jartzen du arreta, pertsonaiarik batere gabe. Kasu honetan, ikuspegi nabarmen eta markatua duen konposizioa da. Bi aldeetan arku irekiak dituen galeriak baoen alde batetik eta bestetik agertzen diren paisaian eta landaredian barneratzen gaitu.\nCapilla del Palacio de Carlos V, La Alhambra, Granada\n2022/03/11 – 2022/05/15


Abenturanitza Kanpalekuak | Troka Abentura\nLehen Hezkuntza Abenturanitza\nBigarren Hezkuntza eta Batxilergo Abenturanitza\nAbenturanitza Gorlizeko Aterpetxean\nUmeentzako Udako Koloniak\nSummer Splash Koloniak\nSurf, Abenturanitza Eta Ingeles Koloniak\nKanpaleku honetan surf klaseak, abenturanitza aktibitateak eta gaubela dibertigarriak partekatuko dituzu zure lagunekin edo bizitza osorako lagun berriekin. Aktibitatez beteriko egun luze baten ostean, Gorlizeko Camping-ean edo Aterpetxean lo egiten jarraituko dugu abentura. Abentura eta dibertsioa zihurtatuta daude Euskal Kostaldeko Surf eta Abenturanitza kanpaleku onenean! 13 eta 16 urte bitartean.\n7 egun/ 6 gau\nSUP taula puzgarri erraldoietan, belaunikoz zein zutik, lortzen dugun orekaren arabera, aurrera egingo dugu arraunen laguntzarekin. Abenturanitz aktibitate egokia eskola txango, ikas bidai eta abentura kanpamentuentzako.\n7 gutxienez, 40 gehienez. Talde handiagoak kontsultatu..\nSUP taula erraldoiak, arraunak, neoprenoak eta txalekoak.\nBainu jantzia, eskuohialak, oinera lotuta gelditzen diren sandaliak edo busti daitezkeen oinetakoak..\nIgeri egiten jakitea. Haurdun dauden emakumeek ezin dute parte hartu.\nHormetatik igotzeko emozio sentitu nahi duzu? Eskalada hastapenarekin zure lagunekin esperientzia hau bizi ahal izango duzu modurik seguru eta dibertigarrienean. Gazteentzako turismo aktiboa Urdulizen.\nGutxienez 7, gehienez 25. (Talde handiagoak kontsultatu).\nArnesa, kaskoa eta katu-oinak. (Urduliz).\nMeteorologiari egokitutako kirol erropa erosoa eta kirol zapatilak.\nHaurdun dauden emakumeek ezin dute parte hartu.\nSentitu ezazu bide egokia aurkitzearen emozioa mapa eta iparrorratzaran laguntzarekin. Zuen abenturazale habileziak garatuko dituzue markatutako ibilbidea bete arte.Eskola aktibitatea Bizkaian.\nGutxienez 7, gehienez 40.(Talde handiagoak kontsultatu).\nMapak eta iparrorratza.\nMeteorologiari egokitutako arropa eta zapatilak.\nEuskal Kostaldean eta Parke Naturalen bidezidorretan arroketan idatzita dagoen historia irakurri ahal izango dugu. Begiraleen laguntzarekin bertako flora, fauna eta kultura ezagutuko dugu.\nGutxienez 7, gehienez 100.(Talde handiagoak kontsultatu).\nMeteorologiari egokitutako kirol arropa erosoa, mendiko zapatilak edo botak, xira, motxila kantinplorarekin eta jateko zeozer.\nEzagutu itzazu Kantauri Itsasoak gordetzen dituen altxorrak betaurreko eta snorkelaren laguntzaz. Euskal Kostaldeko kala sekretuak deskubrituko ditugu itsas abentura honetan. Turismo Aktiboa Euskadin.\nBetaurrekoak, tutua, neoprenoa edo likra meteorologiaren arabera.\nBainu-jantzia, eskuohiala eta sandalia itxiak edo busti daitezkeen zapatilak.\nBizi ezazu Gorlizeko hondartzako aparretan irristatzearen sentsazioa, abenturanitza Euskal Kostaldean. Bodyarekin (kortxozko taula laburra) olatuak zure lagunekin partekatu ahal izango dituzu itsas-bazterrera heldu arte. Aktibitate ezin hobea eskola txangoentzat.\nGutxienez 7, gehienez 40. (Talde handiagoak kontsultatu).\nTaula, neoprenoa edo likra.\nBainu jantzia, eskuohiala eta sandaliak.\nAktibitate honek abilezia, sormena eta elkarlanera bideratutako jolas desberdinak batzen ditu. Proba desberdinek oso denpora ona pasatzea eragingo dute grabitatea garaitu, oreka, punteria eta komunikazioa hobetzen dituzun bitartean. Gazteentzako “team buildinga”.\nSegurtasunerako materialak eta jolasak egiteko material tekniko guztiak.\nMeteorologiari egokitutako erropa eta zapatilak.\nUretako abentura, non arraun egiten ikasiko dugun eta piragua edo kayak bikoitzekin zeharkaldiak egingo ditugun Gorlizeko hondartza, Plentziako erreka edo Butroi gazteluko inguruan zehar. Euskadiko inguru natural politenetariko batzuk beste modu batera ikusteko aukera paregabea.\nPiragua, pala, txalekoak eta meteorologiaren araberako arropa (neoprenoak, likrak edo xira).\nBainu jantzia, eskuohiala eta sandaliak itxiak edo busti daitezkeen zapatilak.\nSurf taula gaineko lehen pausuak. Etzan, arraun egin, zutik jarri eta aparren gainetik nabigatu. Gure helburu nagusia zure irribarrea lortzea da, zurea ordea, itsas bazterreraino heltzea eta ondo pasatzea. Surfa eta dibertsioa euskal hondartzetan. Eta are gehiago nahi baduzu surfcamp-ean eman dezakezu izena.\nSurf taulak, kaskoak eta neoprenoa.\nBainu jantzia, esku ohiala eta sandaliak.\nAktibitate honek abilezia, sormena eta elkarlanera bideratutako jolas desberdinak batzen ditu, hau guztia uretan! Proba desberdinek oso denbora ona pasatzea eragingo dute grabitatea garaitu, oreka, punteria eta komunikazioa hobetzen dituzun bitartean. Gazteentzako “team buildinga”.\nCoasteering egiterakoan Euskal Kostaldeko itsas labarretatik ibiltzeko emozioa sentituko duzu. Uretara jausien, urpeko sekzio, igoera eta arroka pasoen bitartez, beste modu batera heldu ezin daitezkeen lekuak konkistatuko dituzu, bertako flora eta fauna ezagutzen dugun bitartean. Kresal zaporea duen abentura kirola.\nGutxienez 7, gehienez 20.(Talde handiagoak kontsultatu).\nKaskoa, neoprenoa, txalekoa eta eskularruak.\nBainu jantzia, eskuohiala eta busti daitekeen eta zoru gogorra dituzten oinetakoak.\nSentitu ezazu gidatzearen emozioa pedalak dituzten gure kart-ekin. Zure hanken indarra erabiliko duzu pedalen bitartez aurrera egiteko eta zure trebezia eskuekin bolantea manejatzeko ibilbidea bukatu arte. Eskola abenturanitza.\nKarts-ak eta kaskoak.\nHorma bertikal batetik jeitsi eta abenturari bat bezala sentitu. Segurtasun materialez eta begiraleengaitik lagunduta, topera disfrutatu ahal izango duzu modu seguru eta dibertigarrienean. Turismo aktiboa Euskal Kostaldean, Urdulizen.\nArnesa eta kaskoa.\nGure oreka frogatzeko pentsatuta dagoen abenturanitza aktibitatea. Funanbulistak izango bagina bezala, altueran dagoen soka zeharkatu behar izango dugu. Zuen kanpaleku edo kolonietako abenturanitza aktibitatea.\nGutxienez 7, gehienez 30.(Talde handiagoak kontsultatu).\nSlack-line zinta eta segurtasuneko zinta.\nMeteorologiari egokitutako erropa eta kirol zapatilak.\nArkuak, geziak, dianak eta zure punteria dira behar ditugun osagaiak abenturanitz aktibitate honekin ederto pasatzeko.\nZure eskola irtenaldian, kanpaldietan eta kolonietan arku jaurtiketa aurkitu ahal izango duzu. Punteria Bizkaian, kostaldeko epeltasunean.\nArkuak, dianak eta geziak.\nMeteorologiari egokitutako kirol erropa erosoa.\nEzer berezirik ez.


Laster datozen euskal(?) filmak • ZUZEU\nLaster datozen euskal filmak\nZINEA.eus gunetik ekarria…\nEuskaraz, Euskal Herrian edota euskal zuzendariek errodatutako filmak biltzen dituen zerrenda bat osatu dugu oraingoan. 2015eko bigarren sehilekoan (edo pixka bat beranduago) ikusi ahal izango ditugun film luze eta dokumentalak jaso ditugu bertan; denak ez dira ageri, baina ahal beste ekartzen ahalegindu gara. Has gaitezen!\nLaster datozen filmak\nAsier Altuna (Aupa Etxebeste -2005-, Urte Berri On Amona -2011- eta Bertsolari -2011-, besteak beste) zinegile bergararraren proiektu berria udazkenean estreinatuko da. ETB, Eusko Jaurlaritza eta Gipuzkoako Foru Aldundiaren laguntza jaso du, eta tartean, Iraia Elias, Kandido Uranga, Klara Badiola, Ander Lipus, Manu Uranga, Nagore Aranburu eta Amparo Badiolak hartu dute parte.\nFilmak baserrian bizi den egungo familia baten errealitatea islatuko du, natura, tradizioa, modernitatea, belaunaldien arteko gatazkak, eta bizitza/heriotza aztertuz. Txintxua Films produkzio etxeak ekoitzi du, eta 90 minutu inguruko iraupena izango du.\nLara Izagirre (KEA -2012-, Next Stop, Greenland -2013-, eta Sormenaren bide ezkutuak -2013-) zinegile zornotzarraren lehen film luzea izango da Un otoño sin Berlín. Izagirrek berak sortu eta kudeatutako Gariza Films ekoizpen etxeak osatutako lanean Irene Escolar, Tamar Novas eta Ramón Barea aktoreak aritu dira lanean, besteak beste.\nFilmak June neska gazte ameslaria izango du protagonista, eta Diegorekin, gizarteratzeko arazoak dituen idazle gaztearekin, duen harremana landuko du. Hainbat urtez elkarrengandik aldenduta egon dira, baina haien arteko maitasun istorioa berpizten ahaleginduko dira.\nLana udazkenean estreinatzeko asmoa erakutsi zuen iaz Izagirrek.\nTxalap.art ekoizpen etxe nafarraren eta Arena Comunicación Audiovisualen proiektu berria ere urte amaieran estreinatuko da (baldin eta aurreikuspenak betetzen badira). Pablo Ibarburu eta Migueltxo Molinaren (Nömadak TX -2006- eta Pura Vida -2012-, besteak beste) dokumentalak bi herrialderen arteko muga ezartzen duten lau murruren inguruan dihardu: Mexiko eta AEBak, Espainia eta Maroko, India eta Bangladesh, eta Hego Afrika eta Zimbabwe. Horma horiek gurutzatzen ahalegintzen diren lagunen errealitateak pantailaratuko ditu lanak.\nHala nola, Media, ICAA, Nafarroako Gobernua, Eusko Jaurlaritza eta Etxepare Institutuaren laguntza, eta VEO eta Discovery Max telebista kateen parte hartzea ditu dokumentalak, eta 90 minutuko iraupena izango du.\nHelena Taberna (Yoyes -2000-, La buena nueva -2008- eta Nagore -2010-, tartean) zinegile nafarra, ostera, Kanariar Uharteetan zein Euskal Herrian izan zen iragan martxo eta apirilean El contenido del silencio filma errodatzen. Daniel Grao, Goya Toledo, Joxean Bengoetxea, Ingrid Garcia-Jonsson, Ciro Miró, Maiken Beitia eta Juana Acosta aktoreak izan zituen lagun Lucía Etxebarriaren eleberri homonimoan oinarritutako lana errodatzeko.\nFilmak Kanariar Uharteetako sekta batean gertatutakoa kontatuko digu. Gabriel fiskala bertara joango da sekta horretan sartuta dagoen Cordelia arrebari gertatu zaiona ikertu asmoz.\nLamia eta Zentropa Berlin produkzio etxeek ekoitzitako lanak ETBren eta TVEren partaidetza izango du, eta 100 minutuko iraupena.\nOcho apellidos vascos -2014- arrakastatsuaren bigarren zatia azaroaren 20an estreinatuko dutela jakinarazi zuten orain gutxi Atresmedia, Lazonafilms eta Kowalski Films ekoizpen etxeek. Ocho apellidos catalanes izango du izena, Emilio Martínez-Lázarok (El otro lado de la cama -2002-, Las trece rosas -2007- eta Ocho apellidos vascos, besteak beste) gidatuko du, eta lehenengo ataleko protagonistekin batera, Berto Romero, Rosa María Sardá eta Belén Cuesta, besteak beste, ariko dira.\nErrodajea maiatzean abiatu eta uztailean amaitu zuten, eta Euskal Herrian, Empordàn, Gironan, Madrilen eta Sevillan izan ziren.\nRafak Andaluzia utzi beharko du bigarrenez Amaiaren bila joateko, oraingoan, baina, Kataluniara. Lehenekoa bezalaxe, bigarren ataleko gidoia ere Borja Cobeaga eta Diego San Josék osatu dute.\nMarmoka Films eta Explora Films ekoizplen etxeek elkarlanean Eduardo Chillida eskultoreari buruzko Chillida: lo Profundo es el Aire dokumentala aurkeztuko dute. TVE, ETB, Media eta Eusko Jaurlaritzaren laguntza du proiektuak, eta Juan Barrero (La Jungla Interior -2013-) da zuzendaria.\nErrodajea maiatzaren 14an abiatu eta ekainaren 17an bukatu zuten, eta besteak beste, Donostia, Paris, Madril, Kolonia (Alemania), Gijon (Espainia), Frankfurt (Alemania), Cuenca (Espainia), Saint-Paul-de-Vence (Frantzia) eta Gasteizen aurki daitezkeen Chillidaren lanak aztertuko dituzte. Horrez gain, eskultorearen sendiak ere hartuko du parte lanean.\nOraindik ez dute aditzera eman lanaren estreinaldia noiz izango den. Beharbada, 2016ra arte luzatuko da.\nMikelen heriotza -1984- eta Días contados -1994- filmen ostean, Imanol Uribe (Segoviako ihesa -1981-, El rey pasmado -1991- eta El viaje de Carol -2002-, tartean) zinegile eta gidoigile euskaldunak Lejos del mar lana estreinatuko du udazkenean. Maestranza Films produkzio etxe sevillarraren eta Suroeste Films ekoizpen etxe txiletarraren bidez, Almeriako parajeetan errodatu zuen lana iragan urte amaieran, eta besteak beste, Eduard Fernández eta Elena Anaya aktoreek hartu dute parte.\nLanak Parot doktrinari esker espetxetik aterako den ETAko kide baten itzulera izango du aztergai. Almeriara egingo du bidaia, kartzelan ezagutu zuen lagun batengana, eta bertan Marina ezagutuko du, bere biktimetako baten alaba; harekin maiteminduko da.\nAstronauta Films ekoizpen etxe bizkaitar/madrildarraren eta Saga Films ekoizpen etxe islandiarraren arteko koprodukzioak XI. mendeko Euskal Herrira eramango gaitu Pablo Malo-ren (Frío sol de invierno -2004- eta Lasa eta Zabala -2014-, besteak beste) gidaritzapean. Yon Gonzalez aktore bergararra izango da Norvegiako bikingo-klan arerioen artean biziraungo duen euskalduna.\nLanak Europa Media Creativaren laguntza jaso zuen iaz, baina ez dituzte proiektuari buruzko xehetasun gehiago aditzera eman.\n2011n Donostiako Zinemaldiko Urrezko Maskorra eskuratu zuen Isaki Lacuesta (Los pasos dobles -2011- eta Murieron por encima de sus posibilidades -2014-, hala nola) familia euskalduna duen zinegile katalanak La próxima piel filma errodatu zuen iazko azaroan Huescako Pirinioetan, eta estreinaldiaren data zehatza aditzera eman ez badu ere, urtea amaitu aurretik izatea espero da.\nEmma Suárez, Sergi López, Bruno Todeschini eta Álex Monner aktoreek hainbat urtez desagertuta egon ostean sorterrira itzuliko den gaztearen eta haren sendiaren istorioa pantailaratuko dute. Corte y Confección de Películas, Sentido Films, Bord Cadre Films eta La Termita Producciones ekoizpen etxeek bultzatutako lanak ICAAren, TV3en eta Kultur Enpresa Kataluniarren Institutuaren laguntza du.\nZINEA.eus gunetik ekarritako albistea\nZer duzu buruan “Laster datozen euskal(?) filmak”-ri buruz\nBorja 2015-07-17 12:13\nAlde batera utzita ia denak gaztelania hutsean pentsatuak, garatuak eta errodatuak izan direla… Zuzendari batek familia euskalduna izateagatik euskal filmen artean sartu behar dugu??


Subligny (Mantxa) - Wikipedia, entziklopedia askea.\n48°44′42″N 1°21′57″W / 48.745°N 1.3658°W / 48.745; -1.365848°44′42″N 1°21′57″W / 48.745°N 1.3658°W / 48.745; -1.3658\nLes Chambres, Lolif, Le Luot, La Mouche eta Saint-Jean-de-la-Haize\n196 (%48.2) 194 (%47.7)\nSubligny Frantziako udalerria da, Mantxa departamenduan dagoena, Normandia eskualdean. 2013an 327 biztanle zituen.\n2007an Subligny udalerrian erroldatutako biztanleak 327 ziren. Familiak 132 ziren, horien artean 25 pertsona bakarrekoak ziren (4 bakarrik bizi ziren gizonak eta 21 bakarrik bizi ziren emakumeak), 58 seme-alabarik gabeko familiak ziren eta 49 seme-alabak dituzten bikoteak ziren.\n2007an 177 etxebizitza zeuden, 138 familiaren etxebizitza nagusia ziren, 23 bigarren erresidentzia ziren eta 17 hutsik zeuden. 164 etxeak ziren eta 3 apartamentuak ziren. 138 etxebizitza nagusietatik 97 bere jabearen bizilekua ziren, 39 alokairuan okupaturik zeuden eta 2 doan lagata zeuden; 1ek gela bat zuen, 5 etxek bi zituzten, 21 etxek hiru zituzten, 36 etxek lau zituzten eta 75 etxek bost zituzten. 126 etxek euren parking plaza propioa zuten azpian. 62 etxetan ibilgailu bat zegoen eta 68 etxetan bat baino gehiago zituzten.\n2007an lan egiteko adina zuten pertsonak 217 ziren, horien artean 173 aktiboak ziren eta 44 inaktiboak ziren. 173 pertsona aktiboetatik 157 lanean zeuden (81 gizon eta 76 emakume) eta 16 langabezian zeuden (6 gizon eta 10 emakume). 44 pertsona inaktiboetatik 19 erretiraturik zeuden, 9 ikasten zeuden eta 16 "bestelako inaktibo" gisa sailkaturik zeuden.\n2009an Subligny udalerrian 141 unitate fiskal zeuden, 350 pertsonek osaturik. Pertsona bakoitzeko diru-sarrera fiskalaren mediana urteko 15.903 euro zen.\n2007an zeuden 14 komertzioetatik, 1 janari enpresa zen, 1 bestelako produktu industrialen fabrikazioko enpresa zen, 9 eraikuntza enpresak ziren, 2 ibilgailuen saltze eta konpontze enpresak ziren eta 1 administrazio publikoko enpresa zen.\n2009an zeuden norbanakoentzako 9 zerbitzu publikoetatik, 1 ibilgailuen konpontzeko eta nekazaritza tresnetako lantokia zen, 2 igeltseroak, 2 zurginak, 2 iturginak eta 2 argiketariak.\n2000. urtean Subligny udalerrian 31 nekazaritza-ustiategi zeuden, 714 hektarea erabiltzen.\nLolif (2,4 km)\nLes Chambres (2,9 km)\nChavoy (3,1 km)\nLe Luot (3,7 km)\nMontviron (4,2 km)\nPonts (4,9 km)\nPlomb (4,9 km)\nSainte-Pience (5,0 km)\nSaint-Jean-de-la-Haize (5,2 km)\nMarcey-les-Grèves (5,4 km)\nLa Mouche (5,5 km)\nLa Rochelle-Normande (5,5 km)\nMultimedia: Subligny (Manche)\nBNF: 15262553w (data)\nOrriaren azken aldaketa: 26 otsaila 2022, 07:34.


Ur-azpiegitura egiteko edo berritzeko dirulaguntzak\nBanakako ebaluazioaren erregimenean, baserri-auzoetako gune nagusitik isolatuta dauden eraikinetan, eta betiere udal-sareari lotuta ez daudenean, ur-horniduraren azpiegitura bat sartzeko edo berritzeko lanak finantzatzeko diru-laguntza. Laguntza honen helburua da ur-hornidurarako sare publikoa iristen ez den landa-guneetan ur hornidura bermatzea.\nDirulaguntzak pertsona fisikoek eta juridikoek eskatu ahal izango dituzte, betiere laguntzetarako deialdiaren aurreko urteko abenduaren 31ren aurretik Bergaran erroldatuta badaude edo bertan egoitza fiskala badute, landa-gunean dirulaguntzaren helburu den eraikina jabetzan baldin badute eta eraikin horren erabilera bizitegikoa bada eta/edo nekazaritza- edo abeltzaintza-ustiategikoa.\nHigiezin guztiak dagokien katastroan alta emanda egon beharko dira, eta dirulaguntza kobratzeko derrigorrezkoa izango da obrak beharrezkoa den obra-baimena izatea.\nInteresatuak laguntza-eskaera Udaleko Erregistro Orokorrean aurkeztu beharko du, Udalak horretarako propio sortutako eskaera-inprimakia erabilita. Ez da beste dokumenturik onartuko.\nLaguntza-eskaera aurkeztu ahal izango da obrak egiten hasi aurretik edo egin ondoren, oinarri orokorretan zehaztutako epearen barruan.\n1. Laguntza-eskaera obrak hasi aurretik egiten bada:\na) Dirulaguntza-eskaera, F0180 inprimakia erabilita.\nb) Interesatuaren izenean eskaera ordezkari batek aurkezten badu, ordezkaritza-agiria (F0136) bertan zehaztutako dokumentuekin.\nc) Laguntza eskatzen duen pertsonaren nortasun-agiria, egoitza-txartela edo pasaportea. Eta eskatzaileak pertsona juridikoa bada, IFZ.\nd) Kontu korrontearen titularitatea egiaztatzen duen agiria.\ne) Betebehar fiskaletan egunean dagoela egiaztatzen duen Gipuzkoako Foru Aldundiko Ogasun eta Finantza Departamentuaren ziurtagiria, betiere eskaera-inprimakian udalari baimenik eman ez badio hura egiaztatzeko.\nf) Gizarte Segurantzako betebeharretan egunean dagoela egiaztatzen duen Gizarte Segurantzaren ziurtagiria, betiere eskaera-inprimakian Udalari baimenik eman ez badio hura egiaztatzeko.\ng) Eraikinaren jabetzaren agiria.\nh) Egin beharreko lan edo instalazioen memoria deskribatzailea, aurrekontuarekin.\ni) Helburu bera lortzeko jasotako beste dirulaguntzen agiriak.\n2. Laguntza-eskaera obrak amaitu ondoren egiten bada:\nArtikulu honetako 1. puntuan jasotako dokumentuez gain, honako hauek:\nb) Ur-instalazioaren argazkiak, obrak eginda badaude.\nOHARRA: Kasu honetan Udalak dirulaguntza ematen badu, gastua 2021ean egin dela justifikatu beharko da 2022ko urtarrilaren 31 baino lehen\nUdalak berariazko baldintzak betetzen dituztenei honako dirulaguntza emango die: ur-hornidurarako materiala erostean edo eraberritze- edo hobetze-lanen exekuzioan izan duten kostuaren % 50, baina gehienez ere 8.000,00 euroko mugarekin etxebizitza edo ustiategi bakoitzeko\nErabakia hartzeko bi hilabeteko epea izango du gehienez –eskaera dokumentazio guztiarekin aurkezten denetik kontatzen hasita –.